Jairo Ƒe Ŋkuwoe Kpena Ðe Eŋu Wòsubɔa Mawu | Agbemeŋutinya\nGBE BUBU Afrikaans Albanian Amharic Arabic Armenian Aymara Bicol Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chokwe Cibemba Cinyanja Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Guarani Haitian Creole Hebrew Hiligaynon Hiri Motu Hungarian Igbo Iloko Indonesian Italian Japanese Kazakh Kikamba Kikaonde Kikuyu Kimbundu Kinyarwanda Kirghiz Kirundi Kongo Korean Kwangali Kwanyama Lingala Lithuanian Luganda Lunda Luo Luvale Macedonian Malagasy Maltese Maya Myanmar Ndebele Ndonga Nepali Ngabere Norwegian Nyaneka Nzema Ossetian Otetela Pangasinan Papiamento (Aruba) Papiamento (Curaçao) Polish Portuguese Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tatar Thai Tigrinya Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Venda Vietnamese Xhosa Yoruba Zapotec (Isthmus) Zulu\nJairo Ƒe Ŋkuwoe Kpena Ðe Eŋu Wòsubɔa Mawu\nAbe ale si nɔviaŋutsu Samuel Ruiz-León Arroyo gblɔe ene\nÐe nàte ŋu abu ale si agbea anɔ na wò nenye be màte ŋu aʋã wò abɔwo kple afɔwo o, negbe wò ŋkuwo ko ŋu kpɔa? Nɔnɔme ma mee nɔvinyeŋutsu Jairo le. Ke hã taɖodzinu le eƒe agbe ŋu. Hafi maƒo nu tso nu si tae Jairo kpɔe be enyo be yele agbe ŋu la, anyo be magblɔ eƒe agbemeŋutinya.\nEsi wodzi Jairo la, ahɔhɔ̃medɔ si nye cerebral palsy, * si nana ame ƒe abɔwo kple afɔwo siaa tuna, si woyɔna be spastic quadriplegia la, le eŋu. Esia wɔe be mekpɔ ŋusẽ ɖe eƒe abɔɖeɖe kple afɔɖeɖe dzi o. Eƒe ahɔhɔ̃ metea ŋu fiaa mɔ eƒe lãkusiwo o, eya ta eƒe afɔwo dana hetrona le wo ɖokui si. Ale si Jairo ƒe abɔwo kple afɔwo ŋutɔwo ʋãna le wo ɖokuiwo si alea nana wòwɔa nu vevi eɖokui ɣeaɖewoɣi. Ne ame siwo tsɔ ɖe egbɔ mele ŋudzɔ o la, ate ŋu awɔ nu vevi woawo hã. Nublanuitɔe la, ele be woabla eƒe abɔwo kple afɔwo ɖe eƒe bunɔkekea ŋu be wòagawɔ nu vevi amewo o.\nFU SIWO WÒKPE ESI WÒNƆ TSITSIM\nEsi Jairo nɔ tsitsim la, ekpe fu ale gbegbe. Esi wòxɔ ɣleti etɔ̃ ye eƒe dɔa ƒe dzesiwo dze egɔme; edzea ti eye esia nana wòyia ɖi me. Zi geɖe la, Dada fanae ɖe akɔnu hedea afɔ du me yia kɔdzi. Eya ŋutɔ susuna be eku vɔ.\nEsi wònye be Jairo ƒe abɔwo kple afɔwo me hena hetrona ta la, ewɔe be eƒe ƒuwo glɔ̃. Esi wòxɔ ƒe 16 la, eɖɔli eƒe aligo, si wɔe be ehiã be woawɔ dɔ sesẽ aɖe nɛ ako eƒe ata, ali, kple eƒe aligo siaa. Megaɖoa ŋku ale si Jairo nɔa avi fam zã sia zã esi wonɔ hayahayam la dzi kokoko.\nJairo ƒe dɔa na be amewoe wɔa nu sia nu nɛ, abe nuɖuɖu, awudodo, kple ekɔkɔ ada ɖe aba dzi ene. Dada kple Papa ye kpɔa eƒe hiahiã mawo gbɔ nɛ. Togbɔ be Jairo hiã kpekpeɖeŋu ɣeawokatãɣi hã, mía dzilawo ɖoa ŋku edzi nɛ ɣesiaɣi be menye amegbetɔwo si me koe eƒe agbe le o, ke boŋ Mawue lé eƒe agbe ɖe te.\nWOVA KE ÐE DZEÐOÐO ƑE MƆNU AÐE ŊU\nYehowa Ðasefowoe mía dzilawo nye, eye woxlẽa Biblia me ŋutinyawo na Jairo tso eƒe ɖevime ke. Wonya nyuie be tameɖoɖo nɔa ame ƒe agbe ŋu wu ne ƒomedodo le woa kple Mawu dome. Ðeko wòdzɔ be Jairo ƒe ametia, si ʋãna enuenu la mede edzi o, gake etsɔmemɔkpɔkpɔ nyui si ŋu kakaɖedzi le ate ŋu asu esi. Ke hã womeka ɖe edzi nenye be Jairo ate ŋu ase Biblia me nyateƒea gɔme o.\nGbe ɖeka, le Jairo ƒe ɖevime la, Papa biae be, “Jairo, meɖe kuku, àte ŋu aƒo nu nama?” Eyome wògblɔ nɛ be, “Ne èlɔ̃m vavã la, àƒo nu nam!” Esi Papa ɖe kuku nɛ be wòagblɔ nya ɖeka pɛ ko na ye la, aɖatsi lólo ɖe ŋku dzi na Jairo enumake. Togbɔ be Jairo dze agbagba be yeaɖe yeƒe seselelãmewo agblɔ hã la, ɖeko nàsee be ete gbe me. Ete ɖe Papa dzi be yena Jairo fa avi. Ke hã nudzɔdzɔ ma na Papa kpɔe be Jairo se nya si yegblɔ la gɔme. Gake kuxiae nye be mate ŋu aƒo nu o.\nEteƒe medidi o, mía dzilawo de dzesii be ɣeaɖewoɣi la, Jairo ʋãa eƒe ŋkuwo kabakaba abe ɖe wòle agbagba dzem be yeagblɔ nya aɖe ene. Etena ɖe Jairo dzi ŋutɔ be ame aɖeke metea ŋu sea nya si yedi be yeagblɔ la gɔme o. Gake ne dzinyelawo te ŋu se dzesi siwo wɔm wòle kple nu si ta wòle ŋku ɖem ɖo gɔme la, enumake Jairo ɖoa nukomo gã aɖe. Ema dzi wòtona daa akpe na wo.\nNuƒoƒoŋutete ŋuti aɖaŋuɖola aɖe ɖo aɖaŋu na mí be, be ƒomea nate ŋu aɖo dze kplii nyuie la, anyo be míado míaƒe asiwo ɖe dzi ne míele nya aɖe si ƒe ŋuɖoɖo anye ɛ̃ alo ao biamee. Nuɖusi afia ɛ̃, eye miasi afia oa. Ne míewɔe alea la, ana míanya nu si dim wòle ne etrɔ eƒe ŋkuwo ɖe abɔ si alo ekemɛ ŋu.\nNU ÐEDZESI AÐE LE JAIRO ƑE AGBE ME\nYehowa Ðasefowo dea takpekpewo zi etɔ̃ le ƒea me, eye le takpekpe mawo me la, woƒoa nuƒo siwo me woɖea Biblia me na nyasela gbogbowo le. Ɣesiaɣi si wole nuƒo siawo ƒomevi ƒom na ame siwo di be yewoaxɔ nyɔnyrɔ la, dzi dzɔa Jairo ale gbegbe. Gbe ɖeka, esime Jairo xɔ ƒe 16 la, Papa biae be, “Jairo, àdi be yeaxɔ nyɔnyrɔa?” Ðeko wòtrɔ eƒe ŋkuwo ɖe Papa ƒe nuɖusi ŋu enumake, eye esia ɖee fia be edi be yeaxɔ nyɔnyrɔ. Eyome Papa biae be, “Ðe nèdo gbe ɖa na Mawu hedo ŋugbe nɛ be yeasubɔe tegbeea?” Jairo gatrɔ eƒe ŋkuwo ɖe Papa ƒe nuɖusi ŋu ake. Eme kɔ ƒãa be Jairo tsɔ eƒe agbe ɖe adzɔgbe na Yehowa xoxo.\nEsi wowɔ Biblia me numedzodzro vovovowo kplii megbe la, esia hã ɖee fia be Jairo se nu si ta wòle vevie be Kristotɔ naxɔ nyɔnyrɔ la gɔme. Esia wɔe be Jairo va ɖo biabia vevitɔ si wobiae kpɔ la ŋu, le ƒe 2004 me, esi wobiae be, “Ðe nètsɔ ɖokuiwò ɖe adzɔgbe na Mawu be yeawɔ eƒe lɔlɔ̃nua?” Jairo trɔ eƒe ŋkuwo kpɔ dziƒo. Emae nye nyaŋuɖoɖo be ɛ̃ ƒe ɖoɖo si wowɔ nɛ do ŋgɔ. Esia wɔe be, wòxɔ nyɔnyrɔ hezu Yehowa Ðasefo esime wòxɔ ƒe 17.\nEƑE ŊKUWO LE MAWU ƑE NUWO ŊU\nLe ƒe 2011 me la, mɔ yeye aɖe si dzi Jairo ato aɖo dze kple amewo la ʋu ɖi nɛ azɔ—si nye kɔmpiuta si wotsɔa ŋku fiaa mɔe. Mɔ̃ɖaŋunu sia tea ŋu dea dzesi afi sia afi si ame trɔ eƒe ŋku yibɔea ɖo. Ne eɖe ŋku ɖe nutata aɖe le kɔmpiutaa dzi alo ƒo aɖaba ɖee ko la, ewɔa dɔ abe ɖe wòzi edzi kple asi ene. Eya ta wowɔ kɔmpiutakpe aɖe si dzi nutata vovovowo le la na Jairo be wòakpe ɖe eŋu wòate ŋu aɖo dze kple amewo. Ne ele nutatawo dometɔ aɖe kpɔm eye wòƒo aɖaba zi ɖeka ko la, ɖoɖo siwo wowɔ ɖe mɔ̃a me la nana kɔmpiutaa gblɔa nya siwo wolé ɖe mɔ̃a dzi.\nEsi Jairo va le Biblia gɔme sem ɖe edzi la, edi vevie be yeakpe ɖe ame bubuwo ŋu woasrɔ̃ nu tso Mawu ŋu. Ne míaƒe ƒomea le Biblia srɔ̃m abe ale si míewɔnɛ Kwasiɖa sia Kwasiɖa ene la, sẽe kple sẽe la, eɖea ŋku ɖem hekpɔa kɔmpiutaa dzi, eye wòwɔa esia enuenu. Aleae wòɖoa ŋku edzi nam be maŋlɔ ale si yeaɖo nya ŋui ne míeyi Kristotɔwo ƒe kpekpewo la ɖe mɔ̃a dzi na ye.\nNe míeyi nusrɔ̃ƒe la, egbɔa dzi ɖi kpɔa kɔmpiutaa dzi heƒoa aɖaba ɖe nutata si sɔ la le kɔmpiutakpea dzi, eye enumake mɔ̃a ŋutɔ gblɔa nya si wòdi be yeagblɔ la ame sia ame sena. Ɣesiaɣi si wòte ŋu de dzi ƒo na hamea me tɔwo le mɔ sia nu la, ekoa alɔgbɔnu gã aɖe. Jairo xɔlɔ̃ siwo nye sɔhɛwo dometɔ ɖeka si ŋkɔe nye Alex gblɔ be, “Ɣesiaɣi si Jairo ɖo nya ŋu ku ɖe Biblia me nyatia aɖe ŋu mese la, ewɔa dɔ ɖe dzinye ŋutɔ.”\nJairo le eƒe kɔmpiutaa zãm tsɔ le nya ŋu ɖom le nusrɔ̃ƒe\nJairo zãa eƒe ŋkuwo tsɔ gblɔa eƒe dzixɔsewo na ame bubuwo hã. Mɔ aɖe si dzi wòtona wɔa esia ye nye be eƒoa aɖaba ɖe nutata si nye abɔ dama si me lãwo kple ame ƒomevi vovovowo le le ŋutifafa me. Ne eƒo aɖaba alea ko la, eƒe kɔmpiutaa ŋutɔ gblɔna be, “Mɔkpɔkpɔ si ŋu Biblia ƒo nu tsoe nye be anyigba ava zu paradiso, afi si dɔléle kple ku maganɔ azɔ o, Nyaɖeɖefia 21:4.” Ne nyaa do dzidzɔ na ame si wòle gbeƒã ɖem na la, egaƒoa aɖaba ɖe nutata bubu eye eƒe kɔmpiutaa gblɔna be, “Àdi be masrɔ̃ Biblia kpli yea”? Nukutɔe la, mía tɔgbui lɔ̃ be wòasrɔ̃ Biblia kpli ye. Ewɔa dɔ ɖe ame dzi ŋutɔ be wòakpɔ ale si Jairo srɔ̃a nu kple tɔgbui blewuu esime hati Ðasefo aɖe le kpekpem ɖe eŋu la teƒe! Dzidzɔtɔe la, Tɔgbui xɔ nyɔnyrɔ le nutome gã takpekpe si wowɔ le Madrid, le August 2014 me la me.\nJairo ƒe sukunufialawo gɔ̃ hã de dzesi ale si gbegbe wòlɔ̃ Mawui. Aƒenɔ Rosario, si nye eƒe nuƒoƒoŋutete ŋuti aɖaŋuɖola gblɔ gbe ɖeka be: “Ne ahiã be maɖo subɔsubɔha aɖe me le etsɔme la, ke Yehowa Ðasefo koe mazu. Mekpɔ ale si gbegbe Jairo ƒe xɔse na taɖodzinu vavã va le eƒe agbe ŋui, togbɔ be eƒe nɔnɔmea sesẽ ŋutɔ hã.”\nƔesiaɣi si woxlẽ ŋugbedodo si le Biblia me, si gblɔ be, “Xɔdrɔ̃wo ati kpo abe zi ene, eye aɖetututɔwo ƒe aɖe atso aseye” la, dzi dzɔa Jairo ale gbegbe, eye esia dzena le mo nɛ. (Yesaya 35:6) Togbɔ be dzi ɖena le eƒo ɣeaɖewoɣi hã la, dzidzɔmee wònye. Nu si tae wòle aleae nye be, eƒe agbenɔnɔ bliboa ku ɖe eƒe Mawu kple exɔlɔ̃ Kristotɔwo ŋu. Eƒe dzidzɔ kple eƒe xɔse sesẽ la nye kpeɖodzi be Yehowa subɔsubɔ nana agbea vivina, togbɔ be woanɔ kuxi sesẽwo me tom hã.\n^ mm. 5 Cerebral palsy (CP) koŋ ye nye ŋkɔ si woyɔna na ahɔhɔ̃medɔ si nana ame megatea ŋu ʋãa eƒe ŋutinuwo le dzɔdzɔme nu o. Ate ŋu ana amea nadze ti, alo ana nuɖuɖu kple nuƒoƒo nasesẽ nɛ. Dɔléle sia ƒe sesẽtɔ ye woyɔna be spastic quadriplegia; dɔ sia ate ŋu awɔe be ame ƒe abɔwo kple afɔwo siaa nadze ti eye eƒe kɔ natu gblɔdɔɔ.\nNya Si Jairo Xɔlɔ̃wo Gblɔ\nRosa, si xɔ ƒe 63, gblɔ be: “Ale si gbegbe Jairo kpɔa dzidzɔe kple ale si wòdina vevie be yeasubɔ Yehowae la dea dzo mía me.”\nAntonio, si xɔ ƒe 32, gblɔ be: “Ɣesiaɣi si Jairo ʋu eƒe xɔse me la, ewɔa dɔ ɖe dzinye ŋutɔ.”\nAndrés, si xɔ ƒe 67, gblɔ be: “Ewɔ abe Jairo se Biblia ƒe nufiafia aɖewo gɔme nyui wum ene.”\nÐe Mawu tsɔa ɖe le míaƒe tetekpɔwo kple vevesesewo mea?


Dɔwɔwɔwo 4 | Biblia Le Internet Dzi | Xexe Yeye Gɔmeɖeɖe (1984)\n4 Ke esi ame eveawo nɔ nu ƒom na ameawo la, nunɔlawo ƒe tatɔwo kple gbedoxɔa dzi kpɔlawo ƒe amegã kpakple Zadukitɔwo va do ɖe wo dzi 2 kple dziku, elabena wonɔ nu fiam ameawo, eye wonɔ tsitretsitsi tso ame kukuwo dome gblɔm nɔ fiafiam gaglãa le Yesu ŋuti; 3 eye woɖo woƒe asiwo wo dzi, eye wode wo gaxɔ me va se ɖe esime ŋu ke, elabena fiẽsi ɖo xoxo. 4 Ke hã, ame siwo se nuƒoa la dometɔ geɖewo xɔe se, eye ŋutsuawo ƒe xexlẽme va nɔ abe akpe atɔ̃ ene. 5 Esi ŋu ke la, eva eme le Yerusalem be, woƒe dziɖulawo kple amegãwo kpakple agbalẽfialawo kpe ta, 6 (nunɔlawo ƒe tatɔ Ana kple Kayafa kple Yohanes kple Aleksandro kpakple ame siwo katã tso nunɔlawo ƒe tatɔ la ƒe ƒomea me hã) 7 eye wona wotsi tsitre ɖe wo dome, eye wote wo biabia be: “Ŋusẽ ka dzi alo ame ka ƒe ŋkɔ me ye miewɔ nu sia le?” 8 Tete Petro, ame si gbɔgbɔ kɔkɔe yɔ fũu la, gblɔ na wo be: “Mi dukɔ la ƒe dziɖulawo kple amegãwo, 9 ne wole nya biam mí egbea, le dɔ nyui si míewɔ na dɔnɔ aɖe ta, be ame ka dzie woto na ŋutsu sia haya hã la, 10 ekema nenɔ nyanya na mia kple Israel dukɔ blibo la katã be, Yesu Kristo, Nazaretetɔ la, ame si miawo miehe ɖe ati ŋu, ame si Mawu ya fɔ ɖe tsitre tso ame kukuwo dome la, ame sia ƒe ŋkɔ mee ŋutsu sia le tsitre le lãmesẽ me le mia ŋkume le. 11 Esiae nye ‘kpe si mi xɔtulawo miebu ɖe naneke me o la, si va zu dzogoedzikpe la.’ 12 Gawu la, xɔxɔ la mele ame bubu aɖeke me o, elabena ŋkɔ bubu aɖeke mele dziƒoa te, si wona ame aɖe le amegbetɔwo dome, si dzi wòle be míato akpɔ xɔxɔ o.” 13 Ke esi wokpɔ Petro kple Yohanes ƒe dzinɔameƒo, evɔ wonya be ame manyagbalẽwo kple ame tsɛwo ye wonye la, woƒe mo wɔ yaa. Eye ale wokpɔe dze sii le wo ŋu be wonɔ Yesu ŋu; 14 eye esi wonɔ ame si woda dɔ na la kpɔm wòle tsitre ɖe wo gbɔ ta la, nya aɖeke menɔ wo si woagblɔ atsɔ aɖo eŋu o. 15 Eya ta woɖe gbe na wo be woado le Sanhedrin kpata la me, eye wote nya la léle kpɔ le wo nɔewo dome, 16 gblɔ be: “Nu ka míawɔ ŋutsu siawo? Elabena vavãe, dzesi gã aɖee va eme to wo dzi, si Yerusalem nɔlawo katã kpɔ; eye míate ŋu asẽ nu le eŋu o. 17 Ke hã, be wòagakaka ɖe edzi geɖe wu le dukɔ la dome o la, mina míado ŋɔdzi na wo vevie be, woagaƒo nu le ŋkɔ sia dzi na ame aɖeke azɔ gbeɖe o.” 18 Ale woyɔ wo vae, eye wode se na wo be woagagblɔ nya aɖeke alo afia nu hã le Yesu ƒe ŋkɔ la dzi le afi aɖeke akpɔ gbeɖe o. 19 Gake Petro kple Yohanes ɖo eŋu na wo gblɔ be: “Ne edzɔ le Mawu ŋkume be, míaɖo to miawo wu Mawu la, mia ŋutɔwo mibu eŋu kpɔ. 20 Gake míawo ya la, míate ŋu adzudzɔ nuƒoƒo tso nu siwo míekpɔ hese la ŋu o.” 21 Eya ta esi wogado ŋɔdzi na wo ɖe edzi vɔ la, woɖe asi le wo ŋu, elabena womekpɔ naneke si dzi woanɔ te ɖo ahe to na wo o, kple ameha la hã ta, le esi wo katã wonɔ Mawu dom ɖe dzi le nu si dzɔ ta la ŋuti; 22 elabena ame si wowɔ dzesi sia tsɔ da dɔ na la xɔ wu ƒe blaene. 23 Esi woɖe asi le wo ŋu vɔ la, woyi wo tɔwo gbɔ, eye woka nya siwo nunɔlawo ƒe tatɔwo kple amegãwo gblɔ na wo la ta na wo. 24 Esi wose esia la, wo katã wokɔ gbe dzi na Mawu ɖekae gblɔ be: “Aƒetɔ Dziɖulagã, wòe nye Ame si wɔ dziƒo kple anyigba kple atsiaƒu kple nu siwo katã le wo me, 25 eye nèto gbɔgbɔ kɔkɔe la dzi gblɔ to mía tɔgbui David wò dɔla ƒe nu me be: ‘Nu ka tae dukɔwo dze agbo, eye amewo le ŋugble dem le nu dzodzrowo ŋu? 26 Anyigba dzi fiawo tso, eye dziɖulawo ƒo ƒu ɖekae ɖe Yehowa kple eƒe amesiamina la ŋu.’ 27 Le nyateƒe me la, Herodes kple Pontio Pilato kpakple dukɔwo me tɔwo kple Israel dukɔwo ƒo ƒu ɖekae ŋutɔŋutɔ le du sia me ɖe wò dɔla kɔkɔe Yesu, si nèsi ami na la ŋu, 28 bene woawɔ nu si wò asi kple lɔlɔ̃nu ɖo ɖi do ŋgɔ be wòadzɔ la. 29 Ke azɔ Yehowa, kpɔ woƒe ŋɔdzidodoawo ɖa, eye nàna wò kluviwo nayi edzi agblɔ wò nya la kple dzideƒo katã, 30 esime nèdo wò asi ɖa hena dɔdada, eye dzesiwo kple nukunuwo le dzɔdzɔm to wò dɔla kɔkɔe Yesu ƒe ŋkɔ me.” 31 Eye esi woƒo koko vevie vɔ la, teƒe si woƒo ƒu ɖo la ʋuʋu; eye gbɔgbɔ kɔkɔe la yɔ wo katã fũu, eye wonɔ Mawu ƒe nya la gblɔm kple dzideƒo. 32 Gawu la, ame gbogbo siwo xɔe se la ƒe dzi kple luʋɔ nɔ ɖeka, eye wo dometɔ ɖeka pɛ hã megblɔna be nu siwo le ye si la nye ye ŋutɔ tɔ o; ke boŋ wowɔa nuwo katã ɖe du. 33 Eye apostoloawo tsɔ ŋusẽ gã yi edzi nɔ ɖase ɖim tso Aƒetɔ Yesu ƒe tsitretsitsi la ŋu; eye amenuveve nɔ wo katã dzi geɖe. 34 Nyateƒee, naneke mehiã wo dometɔ aɖeke o; elabena ame siwo katã si anyigbawo alo aƒewo le la dzraa wo, eye wotsɔa nu siwo wodzra la ƒe home vanɛ, 35 eye wotsɔa wo va dana ɖe apostoloawo ƒe afɔ nu. Azɔ womanɛ na ame sia ame, le eƒe hiahiã nu. 36 Ale Yosef, si apostoloawo gayɔna be Barnaba, si gɔmee nye “Akɔfafavi,” eye wònye Lewitɔ, Kipro vidzidzi, 37 si si anyigba aɖe nɔ la, dzrae, eye wòtsɔ ga la va da ɖe apostoloawo ƒe afɔ nu.


Ame Kae Nye Hiob? | Biblia Me Nusɔsrɔ̃wo Na Ðeviwo\nŊutsu aɖe si subɔa Yehowa la, nɔ Uz-nyigba dzi. Eŋkɔe nye Hiob. Enye kesinɔtɔ gã aɖe si si ƒome gã aɖe nɔ. Enye dɔmenyotɔ eye wòkpena ɖe ame dahewo, ahosiwo kple tsyɔ̃eviwo siaa ŋu. Gake ɖe wòfia be esi Hiob wɔa nu nyui ta la, nya vɔ̃ aɖeke mate ŋu adzɔ ɖe edzi oa?\nHiob menya be Satana Abosam nɔ ŋku lém ɖe ye ŋu o. Yehowa bia Satana be: ‘Èlé ŋku ɖe nye subɔla Hiob ŋua? Ame aɖeke mede enu le anyigba dzi o. Eɖoa tom eye wòwɔa nu dzɔdzɔe.’ Satana ɖo eŋu be: ‘Esi nèkpɔa eta, nèyrae eye nèna anyigba kple lãwoe tae Hiob ɖoa to wò ɖo. Ne èxɔ nu siawo katã le esi la, adzudzɔ wò subɔsubɔ.’ Yehowa gblɔ nɛ be: ‘Àte ŋu ado Hiob kpɔ. Gake mèkpɔ mɔ awui o.’ Nu ka tae Yehowa ɖe mɔ be Satana nado Hiob kpɔ? Mawu ka ɖe Hiob dzi be madzudzɔ ye subɔsubɔ o.\nSatana he afɔku geɖe va Hiob dzi be yeatsɔ adoe kpɔ. Gbã la, edɔ Sabatɔwo ɖa wova fi Hiob ƒe nyiwo kple tedziwo. Emegbe dzo fiã Hiob ƒe alẽwo katã. Ame bubu siwo nye Kaldeatɔwo hã va fi Hiob ƒe kposɔwo. Wowu subɔvi siwo katã nɔ lãawo kplɔm la hã. Afɔku si vɔ̃ɖi wu la va dzɔ. Hiob ƒe viwo katã ku esime xɔ si me wonɔ nu ɖum le la mu dze wo dzi. Hiob ƒe dzi gbã ale gbegbe, gake medzudzɔ Yehowa subɔsubɔ o.\nSatana di be Hiob ƒe veveseseawo nadzi ɖe edzi, eya ta ena Hiob ƒe ŋuti katã wɔ abi keŋ. Hiob se veve ŋutɔ. Hiob menya nu si ta nu siawo katã nɔ dzɔdzɔm ɖe ye dzi o. Ke hã eyi edzi subɔ Yehowa. Mawu kpɔ nu siawo katã eye wòkpɔ dzidzɔ ɖe Hiob ŋu ŋutɔ.\nEmegbe Satana dɔ ŋutsu etɔ̃ aɖewo ɖa be woado Hiob kpɔ. Wogblɔ nɛ be: ‘Anye be nu vɔ̃ aɖe si nèwɔ tsɔ ɣla gbɔe wòtso be Mawu le to hem na wò ɖo.’ Hiob ɖo eŋu be: ‘Nyemewɔ nu vɔ̃ aɖeke o.’ Gake emegbe la, Hiob va nɔ bubum be Yehowa gbɔe yeƒe kuxiawo tso eye wògblɔ be Mawu mewɔ nu ɖe ye ŋu nyuie o.\nÐekakpui si ŋkɔe nye Elihu zi kpi kpoo nɔ to ɖom woƒe dzeɖoɖoawo. Emegbe eke nu gblɔ be: ‘Nya siwo mi katã miegblɔ la mesɔ o. Yehowa lolo wu ale si míate ŋu anya. Mate ŋu awɔ nu vɔ̃ɖi aɖeke o. Ekpɔa nu sia nu eye wòkpena ɖe ame siwo le kuxiwo me tom la ŋu.’\nEmegbe Yehowa ƒo nu kple Hiob. Egblɔ be: ‘Afi kae nènɔ esi mewɔ dziƒo kple anyigba? Nu ka tae nègblɔ be nyemewɔ nu ɖe ye ŋu nyuie o? Ègblɔ nyawo gake mèse nu si tae nuwo yi nenema gɔme o.’ Hiob lɔ̃ ɖe edzi be yewɔ vodada eye wògblɔ be: ‘Tɔnye medzɔ o. Wogblɔ nya le ŋuwò mese, ke azɔ la, menya wò. Ètea ŋu wɔa nu sia nu. Tsɔe kem elabena nyemegblɔe nyuie o.’\nEsi Hiob ƒe dodokpɔawo nu va yi la, Yehowa na eƒe lãme gasẽ eye wòna nu geɖe va su esi wu tsã. Hiob nɔ agbe didi eye wòkpɔ dzidzɔ geɖe. Yehowa yra Hiob ɖe ale si wòɖo toe togbɔ be nuwo menɔ bɔbɔe nɛ o hã la ta. Ðe nàyi edzi asubɔ Yehowa abe Hiob ene eɖanye nu ka kee dzɔ oa?\n“Miese Hiob ƒe dzidodo ŋu nya, eye miekpɔ ale si Yehowa na nuwo va wu enu nɛ.”—Yakobo 5:11\nNyabiasewo: Aleke Satana do Hiob kpɔe? Aleke Yehowa ɖo eteƒe na Hiob?\nHiob Ƒe Biblia Ŋuti Gbalẽvi\nHiob ƒe kpɔɖeŋua dea dzi ƒo na mí míedoa dzi kpea akɔ kple nɔnɔme sesẽwo nuteƒewɔwɔtɔe. Wɔ Biblia ŋuti gbalẽvi sia ƒe kɔpi ne nàsrɔ̃ nu tso Hiob ŋu.\nHiob Ƒe Agbalẽa Ƒe Ŋgɔdonya\nAme siwo katã lɔ̃ Yehowa ato dodokpɔwo me. Hiob ƒe ŋutinyaa na kakaɖedzi mí be míate ŋu awɔ nuteƒe na Yehowa ahanɔ eƒe dziɖuɖu ƒe akpa dzi sesĩe.


GBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Bengali Bislama Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Chiyao Cibemba Croatian Czech Danish Dutch Efik Estonian Eŋlisi Eʋegbe Fijian Finnish Franse Georgian German Greek Gujarati Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kinyarwanda Kirghiz Kirundi Korean Latvian Lingala Lithuanian Luganda Luvale Macedonian Malagasy Malayalam Maltese Marathi Myanmar Ndebele (Zimbabwe) Nepali Norwegian Oromo Pangasinan Polish Portuguese Punjabi Quechua (Ayacucho) Quechua (Cuzco) Romanian Russian Samoan Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Swahili Swahili (Congo) Swedish Tagalog Tamil Tatar Telugu Tetun Dili Thai Tigrinya Tok Pisin Tsonga Turkish Twi Ukrainian Umbundu Urdu Vietnamese Waray-Waray Xhosa Yoruba Zulu\nƑe aɖewoe nye esi va yi la, dzilawo sie mɔnukpɔkpɔa suna gbã woƒoa nu tsoa gbɔdɔdɔ ŋu na wo viŋutsu alo wo vinyɔnu. Esia nana wotea ŋu ɖea nuwo me na wo viawo vivivi le woƒe ƒexɔxɔ kple woƒe hiahiãwo nu.\nGake fifia nuwo trɔ. Agbalẽ aɖe (The Lolita Effect) gblɔ be: “Ðeviwo megale tsitsim hafi va le nu siwo me gbɔdɔnuwɔnawo le la kpɔm o, eye gbɔdɔnuwɔna siwo dzena le nyakakamɔnu siwo ŋu wotrɔ asi le na ɖeviwo la le dzidzim ɖe edzi.” Ðe esia le kpekpem ɖe ɖeviwo ŋu loo alo le nu gblẽm le wo ŋu?\nGbɔdɔnuwɔnawo dzena le nu sia nu me. Aƒenɔ Deborah Roffman gblɔ le eƒe agbalẽ si nye Gblɔe Nam Gbã (si le yevugbe me) me be, “gbɔdɔnuwɔnawo dzena le dzeɖoɖowo, boblododowo, sinimawo, agbalẽwo, hagbewo, television dzi wɔnawo, text messagewo, fefewo, boblodoʋuƒowo, asitelefonwo kple kɔmpiuta dzi fũu ale gbegbe be ame geɖe [ƒewuiviwo kple ɖevi siwo gogo ƒewuiwo kpakple ɖevi suewo gɔ̃ hã] ƒoa nya ta le manyamanya me be gbɔdɔdɔ anya nye . . . nu vevitɔ kekeake.”\nVodadaa ƒe ɖe tso asitsalawo gbɔ. Boblodolawo kple nudzralawo doa ɖeviwo ƒe nudodo siwo nyɔa gbɔdɔdɔ ɖe ame me ɖe ŋgɔ eye wohea woƒe susu yia dzedzeme dzi tso woƒe ɖevime ke be ele vevie. Agbalẽ aɖe (So Sexy So Soon) gblɔ be, “Asitsalawo nya ale si ɖeviwo dina be yewoƒe nu nadze yewo hatiwo ŋu eya ta wowɔa didi sia ŋu dɔ. Menye asitsalawo ƒe susue nye be yewoazã nu siawo atsɔ ana ɖeviwo nazu gbolowo o, ɖeko wodi be woaƒle yewoƒe nuawo.”\nNunyanya tso eŋu ɖeɖe mesɔ gbɔ o. Ale si ko vovototo le ale si ʋu wɔa dɔ nyanya kple ʋukula nyui nyenye dome la, nenema kee vovototo le nunyanya tso gbɔdɔdɔ ŋu kple nunya ma zazã atsɔ atso nya me nyuie dome.\nNya vevitɔ: Ele be nàkpe ɖe viwòwo ŋu fifia wu ɣeyiɣi bubu ɖe sia ɖe be woana hehe woƒe “nugɔmeseseŋutetewo” ale be woate ŋu “ade vovo nyui kple vɔ̃ dome.”—Hebritɔwo 5:14.\nKpe ɖe eŋu. Togbɔ be ate ŋu asesẽ hã la, wò dɔe wònye be nàƒo nu tso gbɔdɔdɔ ŋu na viwòwo. Lɔ̃ nàwɔe.—Biblia ƒe mɔfiame: Lododowo 22:6.\nƑo nu tso eŋu vivivi. Le esi nàgblɔ nyaa katã nɛ zi ɖeka teƒe la, wɔ mɔnukpɔkpɔ siwo aʋu ɖi la ŋu dɔ atsɔ aɖo dze tso eŋu, ɖewohĩ ne wò kple viwòa ɖeɖe miele wò ʋu me le mɔ zɔm alo le aƒemedɔ aɖe wɔm. Be nàkpe ɖe eŋu wòaƒo nu la, bia eƒe susu tso nanewo ŋu. Le kpɔɖeŋu me, le esi nàgblɔ be, “Ðe boblododo mawo dzɔa dzi na wòa?” teƒe la, bia boŋ be, “Èsusu be nu ka tae boblodolawo zãa nu mawo tsɔ dzraa woƒe nuwo?” Ne ɖevia ɖo eŋu vɔ la, àgate ŋu abiae be, “Nu kae nèsusu tso eŋu?”—Biblia ƒe mɔfiame: 5 Mose 6:6, 7.\nWò susu nenɔ ɖevia ƒe ƒexɔxɔ ŋu. Àte ŋu afia vidzinuwo ƒe ŋkɔ ɖevi siwo medze suku gɔme haɖe o kple ale si woakpɔ wo ɖokui ta tso ɖevigbɔdɔlawo si me hã. Ne wole tsitsim la, woate ŋu afia ale si wowɔna dzia vi la wo. Kaka woaɖo ɖekakpui alo ɖetugbui me la, ele be woanya nu sia nu tso gbɔdɔdɔ ŋu eye woanya ale si woanɔ agbe nyui le gbɔdɔnyawo gome.\nFia agbe nyui nɔnɔ wo. Fia nyateƒetoto, nuteƒewɔwɔ kple bubudede ame ŋu viwòwo tso woƒe ɖevime ke, ekema anɔ bɔbɔe na wò be nàƒo nu tso gbɔdɔdɔ ŋu na wo. Azɔ hã, ƒo nu tso agbe nyui nɔnɔ ŋu eme nakɔ. Le kpɔɖeŋu me, ne èbua gbɔdɔdɔ do ŋgɔ na srɔ̃ɖeɖe be mesɔ o la, gblɔe na wo. Eye nàɖe nu si ta afɔku le eme eye mesɔ o la me. Agbalẽ aɖe (Beyond the Big Talk) gblɔ be: “Zi geɖe la, ƒewuivi siwo gblɔna be yewonya be yewo dzilawo meda asi ɖe edzi be ƒewuiviwo nakpɔ gome le gbɔdɔdɔ me o la, mekpɔa gome le eme o.”\nÐo kpɔɖeŋu. Nɔ agbe ɖe nu siwo nèfiaa wo la nu. Le kpɔɖeŋu me, ɖe nèkpɔa dzidzɔ ɖe fefenya ƒaƒãwo ŋu, doa awu siwo nyɔa gbɔdɔdɔ ɖe ame me, alo nɔa ahiãmo ɖoma? Nu mawo wɔwɔ awɔe be ɖeviawo matsɔ agbe nyui nɔnɔ si fiam nèle wo la nya vevii o.—Biblia ƒe mɔfiame: Romatɔwo 2:21.\nƑo nu nyui tso eŋu. Nunanae gbɔdɔdɔ nye tso Mawu gbɔ, eye ne ame ɖe srɔ̃ la, ate ŋu ase vivi na gbɔdɔdɔ. (Lododowo 5:18, 19) Gblɔ na viwòa be gbe ɖeka la, ava ɖe srɔ̃, eye wòase vivi na nunana ma, eye mahiã be wòatsi dzi ɖe kuxi siwo dona tsoa gbɔdɔdɔ do ŋgɔ na srɔ̃ɖeɖe me la ŋu o.—1 Timoteo 1:18, 19.\n“Ku wo [Mawu ƒe sededewo] ɖe to me na viwòwo.”—5 Mose 6:6, 7.\n“Ekema wò, ame si le nu fiam ame bubu la, ɖe mèfiaa nu ɖokuiwò oa?”—Romatɔwo 2:21.\nDZILA ƑE WƆƑE\nTo vovo na nu si ame geɖe susuna la, dzilawo ƒe nuwɔnawoe kpɔa ŋusẽ ɖe ɖeviwo, siwo dome sɔhɛwo le, dzi wu wo hatiwo. “Dzilawo ŋue ɖeviwo trɔna ɖo gbã ɣeawokatãɣi be woafia mɔ yewo ahaɖe ale si nuwo le le xexea me la me na yewo. Ne wokpɔe be míedi be míakpe ɖe yewo ŋu o loo alo vovo mele mía ŋu o ko hafi wotrɔna ɖe ame bubuwo ŋu. . . . Mele be nu si ŋu woke ɖo le numekuku siwo wowɔ ƒe gbogbowo la nawɔ nuku na mí o be: ƒome siwo ƒoa nu tso gbɔdɔdɔ ŋu na wo viwo la, ƒe viwo tea ŋu tsoa nya me nyuie, woɖoa ta, eye wotea ŋu ƒoa asa na nuwɔna gbegblẽ siwo ate ŋu agblẽ nu le wo ŋu.”—Gblɔe Nam Gbã (ele yevugbe me.)\nƉoe Ɖe Amewo Ɖoe Ɖe Amewo Fia Nu Viwòwo Tso Gbɔdɔdɔ Ŋu\nKpɔ Viwòwo Ta


Nu Ka Tae Wòle Be Matsri Gbɔdɔdɔnuwɔnawo Kpɔkpɔ? | Sɔhɛwo Biana Be\nGBE BUBU Afrikaans Albanian Amharic Arabic Arabic (Lebanon) Armenian Azerbaijani Azerbaijani (Cyrillic) Brazil Tokunɔgbe Bulgarian Cebuano Chichewa Chile Tokunɔgbe China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Colombia Tokunɔgbe Croatian Czech Dangme Danish Dutch Efik Estonian Eŋlisi Eʋegbe Fijian Finnish Franse Ga Georgian German Greek Greenlandic Haitian Creole Hebrew Hiligaynon Hindi Hindi (Roman) Hungarian Iban Icelandic Iloko Indonesian Italian Japanese Kikaonde Kinyarwanda Kirghiz Kirundi Korean Lingala Lithuanian Macedonian Malagasy Malay Malayalam Maltese Myanmar Ngabere Norwegian Papiamento (Curaçao) Polish Portuguese Portuguese (Portugal) Punjabi Quichua (Chimborazo) Quichua (Imbabura) Romanian Russian Samoan Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Swahili Swedish Tagalog Tatar Telugu Thai Tsonga Turkish Turkmen Twi Ukrainian Vietnamese Xhosa Yoruba Zulu\nÐe nàte ŋu atsri gbɔdɔnuwɔnawo kpɔkpɔa?\nEŋuti nyakpakpa kple nyateƒenya aɖewo\nAle si nàwɔ atsri gbɔdɔdɔnuwɔnawo kpɔkpɔ\nNe èzãa internet la, ke nyae be yeava do go gbɔdɔdɔnuwɔna aɖe le edzi gbe ɖeka godoo. Hayley si xɔ ƒe 17 gblɔ be: “Megahiã be ame ŋutɔ nàdi wo o, woawo ŋutɔ adi wò mɔ.”\nGbɔdɔdɔnuwɔnawo kpɔkpɔ ate ŋu adzro ame siwo ɖoe kplikpaa be yewomakpɔ wo o gɔ̃ hã. Greg si xɔ ƒe 18 gblɔ be: “Megblɔ na ɖokuinye be manɔ ŋudzɔ le eŋu ɣesiaɣi, gake ɖeko wòva yi ɖe dzinye. Màte ŋu agblɔ kple kakaɖedzi gbeɖe be madzɔ ɖe ye dzi o.”\nGbɔdɔdɔnuwɔnawo kpɔkpɔ va le bɔbɔe egbea wu ɣeyiɣi ɖe sia ɖe. Eye esi gbɔdɔnuwo ɖoɖo ɖa to internet dzi va xɔ anyi nɔ fifia ta la, sɔhɛ geɖewo ɖoa foto siwo me woawo ŋutɔwo wɔ gbɔdɔnuwo le la ɖe ame bubuwo.\nNya vevitɔ: Gbɔdɔdɔnuwɔnawo kpɔkpɔ ƒe kuxi si dze ŋgɔ wò egbea sesẽ wu esiwo teƒe dziwòlawo kple tɔgbuiwò kpɔ kpɔ. Nyabiaseae nye be, Ðe nàte ŋu atsri gbɔdɔdɔnuwɔnawo kpɔkpɔa?—Psalmo 97:10.\nƐ̃, àte ŋui ne ètiae be yeawɔe. Gake gbã la, ele be nàka ɖe edzi be gbɔdɔdɔnuwɔnawo kpɔkpɔ menyo o. Na míadzro nuwɔna sia ŋuti nyakpakpa kple nyateƒenya aɖewo me.\nNyakpakpa: Gbɔdɔdɔnuwɔnawo kpɔkpɔ magblẽ nu le ŋunye o.\nNyateƒenya: Ale si ko sigaret-nono gblẽa nu le wò dzitodzito ŋu la, nenema ko gbɔdɔdɔnuwɔnawo kpɔkpɔ gblẽa nu le wò susu ŋui. Eƒoa ɖi wò. Egblẽa nane si Mawu wɔ be wòanye kadodo sẽŋu si anɔ anyi eteƒe nadidi le ame eve dome la me. (1 Mose 2:24) Eye neva ɖo afi aɖe la, màgava tsɔ ɖeke le nu nyui kple nu vɔ̃ me o. Le kpɔɖeŋu me, numekulawo gblɔ be ŋutsu siwo kpɔa gbɔdɔdɔnuwɔnawo edziedzi la tea ŋu sẽa ŋuta le nyɔnuwo ŋu.\nBiblia gblɔ tso ame aɖewo ŋu be “naneke megakpea ŋu na wo o.” (Efesotɔwo 4:19) Woƒe dzitsinya ku atri ale gbegbe be ne wowɔ nu vɔ̃ɖiwo gɔ̃ hã la, metena ɖe wo dzi o.\nNyakpakpa: Gbɔdɔdɔnuwɔnawo kpɔkpɔ ate ŋu akpe ɖe ŋuwò nànya nu tso gbɔdɔdɔ ŋu.\nNyateƒenya: Ŋukeklẽe gbɔdɔdɔnuwɔnawo kpɔkpɔ fiaa ame. Enana amewo va nɔa wo haviwo ŋu bum abe nunɔamesi dzro aɖe ko ene, eye wònana ame susunɛ be gbɔdɔdɔ ŋuti ko woawo woli ɖo. Mewɔ nuku o be numekuku aɖe ɖee fia be ne ame siwo kpɔa gbɔdɔdɔnuwɔnawo edziedzi va ɖe srɔ̃ la, womesea vivi na gbɔdɔdɔ le woƒe srɔ̃ɖeɖea me tututu ale o.\nBiblia xlɔ̃ nu Kristotɔwo be woatsri “gbɔdɔdɔ manɔsenu, makɔmakɔnyenye, gbɔdɔdɔ ƒe dzodzro vɔ̃, nudzodzro vɔ̃, kple ŋukeklẽ, si nye trɔ̃subɔsubɔ,” evɔ wòhenye be nu siawo katãe gbɔdɔdɔnuwɔnawo kpɔkpɔ ƒãna ɖe ame me.—Kolosetɔwo 3:5.\nNyakpakpa: Ame siwo gbɔdɔnyawo kpea ŋu na la koe tsria gbɔdɔdɔnuwɔnawo kpɔkpɔ.\nNyateƒenya: Ame siwo gbea gbɔdɔdɔnuwɔnawo kpɔkpɔ nyea ame siwo bua gbɔdɔdɔ be enye nu xɔasi ŋutɔ. Wokpɔnɛ dzea sii be enye nunana aɖe si Mawu wɔ be wòatsɔ ana kadodo sẽŋu aɖe nanɔ ŋutsu kple nyɔnu siwo ɖe wo nɔewo eye wokuna ɖe wo nɔewo ŋu la dome. Ame siwo bua nuwo ŋu alea sea vivi na gbɔdɔdɔ geɖe wu ne woɖe srɔ̃.\nBiblia ƒoa nu tso gbɔdɔnyawo ŋu faa. Le kpɔɖeŋu me, egblɔ na srɔ̃ŋutsu be: “[Kpɔ] dzidzɔ kple wò ɖekakpuimesrɔ̃ . . Eƒe nowo neɖi kɔ na wò ɣesiaɣi.”—Lododowo 5:18, 19..\nKe ne èse le ɖokuiwò me be gbɔdɔdɔnuwɔnawo kpɔkpɔ ƒe dzodzroa nu sẽ ɖe ye me ale gbegbe be yemate ŋu aɖu edzi o ya ɖe? Dɔwɔgbalẽvi si nye “Ale Si Nàƒo Asa Na Gbɔdɔdɔnuwɔnawo Kpɔkpɔ” ate ŋu akpe ɖe ŋuwò.\nKa ɖe edzi be àte ŋu aɖu gbɔdɔdɔnuwɔnawo kpɔkpɔ ƒe dzodzroa dzi. Àte ŋu asrɔ̃ ale si nàwɔ adzudzɔ gbɔdɔdɔnuwɔnawo kpɔkpɔ. Aɖe vi geɖe na wò ne ète ŋu dzudzɔe.\nBu Calvin si gblɔ be yedze gbɔdɔdɔnuwɔnawo kpɔkpɔ gɔme esime yexɔ ƒe 13 ŋu kpɔ. Egblɔ be: “Menya be menyo o, gake nyemenya ale si tututu mawɔ aɖu ekpɔkpɔ ƒe dzodzroa dzi o. Eye ne mekpɔe la, meléa blanui ale gbegbe. Tɔ́nye va nya nu tso esia ŋu gbe ɖeka, eye le nyateƒe me la, nye dzi koe dze eme miɔɔ! Mlɔeba wova kpe ɖe ŋunye medzudzɔe.”\nCalvin srɔ̃ ale si wòaɖu gbɔdɔdɔnuwɔnawo kpɔkpɔ dzi. Egblɔ be: “Gbɔdɔdɔnuwɔnawo kpɔkpɔe nye vodada gã aɖe si mewɔ, megakpɔtɔ le eƒe fu kpem, elabe nu siwo mekpɔ va yi la gavaa susu me nam ɣeaɖewoɣi. Ɣeaɖewoɣi la, ewɔna nam be mabu nu siwo manya nɔ kpɔkpɔm ɖaa ne ɖe mele gbɔdɔdɔnuwɔnawo kpɔm la ŋu. Gake ɣeyiɣi ma tututu me la, mebua ale si dzi adzɔm, ale si manɔ dzadzɛe eye etsɔme nyui aɖe asu asinye ne mewɔ nu abe ale si Yehowa dii ene la ŋu.”\nAle Si Nàƒo Asa Na Gbɔdɔdɔnuwɔnawo Kpɔkpɔ (Pɔno)\nƉoe Ɖe Amewo Ɖoe Ɖe Amewo Nu Ka Tae Wòle Be Matsri Gbɔdɔdɔnuwɔnawo Kpɔkpɔ?


Taganrog Ʋɔnudrɔ̃ƒea Bu Fɔ Yehowa Ðasefowo Ðe Woƒe Xɔse Ta\nGBE BUBU Afrikaans Albanian Armenian Azerbaijani Azerbaijani (Cyrillic) Chichewa China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Greek Hungarian Indonesian Italian Japanese Kikaonde Kinyarwanda Kirundi Korean Lingala Lithuanian Malagasy Norwegian Polish Portuguese Romanian Russian Sepedi Serbian Serbian (Roman) Setswana Slovak Slovenian Spanish Swahili Swedish Tagalog Tsonga Turkish Ukrainian Xhosa Zulu\nLe July 30, 2014 dzi la, Taganrog Dua ƒe Ʋɔnudrɔ̃ƒe bu fɔ Yehowa Ðasefo 16 siwo wole ʋɔnu drɔ̃mee dometɔ 7 ɖe mawusubɔsubɔ ƒe kpekpe siwo yia edzi le ŋutifafa me la dede ta heɖoe be yewoade wo gaxɔ me. Nu si tae wotsɔ nya ɖe wo ŋu ɖo lae nye be wole gome kpɔm le mawusubɔsubɔdɔwo me, evɔ dɔ siawo ke koe wo nɔvi Yehowa Ðasefowo katã le wɔwɔm le xexea me godoo. Fɔbubu sia nye afɔku gã aɖe na Yehowa Ðasefowo le Russia godoo, elabe woate ŋu anɔ te ɖe edzi axe mɔ ɖe woƒe mawusubɔsubɔ ƒe ablɔɖe nu le dukɔa me.\nƲɔnudrɔ̃laa ɖoe be yeaɖe gbeƒã nyametsotsoa le July 28, 2014 dzi, gake eglii da ɖe ŋkeke si kplɔe ɖo dzi. Le July 29 dzi la, ʋɔnudrɔ̃laa xlẽ axa 100 ƒe agbalẽ si me nyametsotsoa le la ŋkeke bliboa va de asi na July 30 ƒe ŋdi. Ebu fɔ woƒe hamemetsitsi ene be woanɔ gaxɔ me ƒe atɔ̃ va se ɖe ƒe atɔ̃ kple afã eye edo fe na wo hã be woaxe ga home ruble 100,000 (Amerika dɔlar 2,800). Edo fe na Yehowa Ðasefo etɔ̃ bubuwo dometɔ ɖe sia ɖe be wòaxe ruble 50,000 va se ɖe ruble 60,000 (Amerika dɔlar 1,400 va se ɖe Amerika dɔlar 1,700). Gake ʋɔnudrɔ̃laa te fli ɖe fe si wodo na Ðasefoawo la me, elabena ɣeyiɣi si nyaa gɔme kuku kple ʋɔnudɔdrɔ̃a xɔ la gbɔ ɣeyiɣi si sea gblɔ la nu eye wòɖo asi woƒe gaxɔmeyiyia hã dzi gbɔ. Wotso afia na Ðasefo asieke mamlɛawo be womedze agɔ o.\nƲɔnudrɔ̃laa nɔ te ɖe nya si me Rostov Nutome Ʋɔnudrɔ̃ƒea tso le September 2009 be yewoaɖo asi Yehowa Ðasefowo ƒe Taganrog Nutome Subɔsubɔhabɔbɔa ƒe dɔwɔwɔ dzi le eƒe nyametsotso sia me. Togbɔ be Ðasefowo ƒe habɔbɔ si le se nu la ŋu koe ƒe 2009 ƒe nyametsotsoa ku ɖo hã la, ʋɔnudrɔ̃la sia gblɔ be woaɖo asi Yehowa Ðasefo siwo le Taganrog kple nuto siwo ƒo xlãe me la ƒe mawusubɔsubɔdɔwo dzi.\nLe kodzoɖoɖo sia si xɔ ɣleti 15 sɔŋ me la, Ðasefo siwo ŋu wotsɔ nya ɖo la ɖi ɖase be yewomagbe nu le yewoƒe xɔse gbɔ o eye yewoayi edzi anɔ mawusubɔsubɔdɔ siwo Yehowa Ðasefowo wɔna la wɔm. Gake ale si Ðasefo siawo ɖoe be yewomadzudzɔ yewoƒe mawusubɔsubɔdɔwo wɔwɔ o la, ate ŋu ana be woade wo gaxɔ me be wonye sedzidala sẽtowo.\nVictor Zhenkov, si nye senyala siwo ʋlia wo ta la dometɔ ɖeka la, gblɔ be: “Nyametsotso sia na mevɔ̃ na nu si ava dzɔ ɖe Yehowa Ðasefowo dzi le Russia. Setɔ siwo le Taganrog kple Russia bliboa ate ŋu azã nyametsotso sia le fuɖeɖe na Yehowa Ðasefowo kple wo yome titi si wotsɔ ɖo dɔe la wɔwɔ me eye woate ŋu ade wo gaxɔ me ɖe woƒe mawusubɔsubɔdɔwo dzaa ɖeɖe wɔwɔ ta.”\nYehowa Ðasefo siwo le Taganrog tsɔ nya la yi Rostov Nutome Ʋɔnudrɔ̃ƒe be woagbugbɔe adrɔ̃e na yewo.\nEuropa Ʋɔnudrɔ̃ƒe De Yehowa Ðasefo Siwo Le Russia Dzi Be Wokpɔ Mɔ Akpe Hena Mawusubɔsubɔ\nWole Ʋɔnu Drɔ̃m Yehowa Ðasefowo Le Taganrog\nWoxe Mɔ Ðe Mawusubɔsubɔ Ƒe Ablɔɖe Nu Le Russia


Tɔsisi la ƒe alɔdzewo doa dzidzɔ na Mawu ƒe du, si nye dziƒoʋitɔ ƒe nɔƒe kɔkɔe la.\nMeda akpe na wò le alesi wowɔm nukutɔe la ta; wò dɔwɔwɔwo nye nukunu, eye nye luʋɔ dze si esia keŋ.\nNenema ke nyɔnuwo hã nalé wo ɖokui nyuie: Woaganye ameŋuzɔlawo o, woanye amè ɖɔŋuɖowo, nuteƒewɔlawo le nusianu me.\n1 Korintotɔwo 11:12\nElabena abe alesi nyɔnu tso ŋutsu me la, nenema ke ŋutsu hã to nyɔnu me va; ke esiawo katã tso Mawu gbɔ.\n1 Korintotɔwo 15:10\nKe Mawu ƒe amenuveve la ŋuti mezu nusi menye, eye eƒe amenuveve, si wotsɔ ve nunye la, menye dzodzro o, elabena medze agbagba geɖe wu wo katã; ke menye nyee o, hafi Mawu ƒe amenuveve, si le kpakplim la boŋ.\nEye Woayra wò, amesi xɔe se, elabena woawu nusiwo wogblɔ na wò tso Aƒetɔ gbɔ la nu.\nNyɔnu nyodɔme ƒe asi sua bubu dzi; ke ŋutasẽlawo ƒe asi sua kesinɔnu ko dzi.\nVi tsibome enye dzɔgbevɔ̃e ne fofoa, eye nyɔnu nyawɔla enye betrɔ, si le ɖuɖum ɖaa.\nEnyo, ne woanɔ dzogoe dzi le xɔta wu nyɔnu nyawɔla nana aƒe me kple ame.\nGbedadaƒonɔnɔ nyo wu nyɔnu nyawɔla kple dzikutɔ gbɔ nɔnɔ.\n Nenema ke, mi nyɔnuwo la, mibɔbɔ mia dokui na mia ŋutɔwo mia srɔ̃wo, bena ne amea ɖewo meɖo to nya la o la, nyɔnuwo ƒe agbenɔnɔ nyaa ɖeke magblɔ la naɖe wo, esi wokpɔ miaƒe agbenɔnɔ dzadzɛ le vɔvɔ̃ me ɖa la,\n Ebua la me le agble ŋu, eye wòƒlenɛ ka; eƒe asi ƒe kutsetse wòtsɔna ɖea weingblee. Etsɔa ŋusẽ blaa ali dzii, eye wòdoa ŋusẽ eƒe alɔwo.\n Nenema ke nyɔnu tsitsiwo hã nanɔ anyi, abe alesi wòdze nyɔnu kɔkɔewo ene: Wòaganye ameŋuzɔlawo o, wòaganye aha geɖe nola wo o; ke boŋ woanye nu nyui fialawo, bene woaxlɔ̃ nu ɖetugbiwo, ne woalɔ̃ wo srɔ̃wo kple wo viwo, woanye ɖokuidziɖulawo, ame dzadzɛwo, aƒe me dɔwɔlawo, dɔmenyotɔwo, eye woabɔbɔ wo ɖokui na woa ŋutɔ wo srɔ̃wo, bena woagagblɔ busunya ɖe mawunya la ŋuti o.\n Nenema ke nyɔnuwo nado awu ɖe nɔnɔme nyui me, eye woawɔ leke na wo ɖokui le ŋukpekpe kple ɖokuidziɖuɖu me; menye kple ɖaƒoƒo vivivo kple sika alo adzagbawo alo awu xɔasi dodo o, ke nusi dze nyɔnu, siwo nua Mawu ƒe subɔsubɔ me la, enye be, woawo leke na wo ɖokui to dɔwɔwɔ nyuiwo me. Nyɔnu la nasrɔ̃ nu le ɖoɖoezizi kple toɖoɖo katã me. Ke nyemeɖe mɔ na nyɔnu be, wòafia nu, eye wòaɖu ŋutsu dzi o, ke boŋ wòalé eɖokui kpoo. Elabena womè Adam gbã, emegbe la Xawa? Eye womeble Adam o, ke nyɔnu lae woble, eye wòge ɖe vodada me. Ke woaɖee to vidzidzi me, ne ena xɔse kple lɔlɔ̃ kple kɔ̃kɔewɔwɔ kpakple ɖokuidziɖuɖu me.\n Fia Lemuel ƒe nyawo nye esi, nya, siwo dadaa ku ɖe to me nɛ: Oo vinye, oo nye dɔmevi, oo nye adzɔgbeɖeɖe ƒe vi! Megatsɔ wò ŋusẽ na nyɔnuwo o kple wò zɔzɔme na nyɔnu fiagblèlawo o! Lemuel, menye fiawo ƒe dɔ o, wein nono menye fiawo ƒe dɔ o, eye aha muame menye amegãwo ƒe dɔ o! Ne magano aha aŋlɔ se la be, eye wòatrɔ gbo nya na hiãtɔwo katã o! Ke boŋ mitsɔ aha muame na amesiwo do tsɔtsrɔ̃ ƒe etua nu kple wein na nuxala, ne wòanoe, eye wòaŋlɔ eƒe ahedada be, eye eƒe ŋku nadzo le hiãkame dzi! Ke wò nu de aɖetututɔwo nu kple ɖe dzɔgbevɔ̃etɔwo katã ƒe nye nu! Ke wò nu natso efia ɖe eteƒe, eye nadrɔ̃ ʋɔnu na hiãtɔwo kple ame dahewo! Amekae akpɔ nyɔnu zazɛ̃? Eƒe asime sẽ wu adzagba tɔ. Srɔ̃a ɖoa dzi ɖe eŋu, eye nuwo kpɔkpɔ mavee o. Ewɔa nyuie nɛ, eye menye vɔ̃ o, le eƒe agbe me ŋkekewo katã me. Edia ɖetifu kple anazi, eye eƒe asiwo wɔa ɖɔ kple dzidzɔ. Ele abe esiʋu ene, eye wòhea nuɖuɖu tso didiƒe vɛ. Ne ŋu mekpɔ ke haɖe o la, efɔna, eye wònaa nuɖuɖu eƒemetɔwo kple eƒe dɔlanyɔnuwo tɔ gome wo. Ebua la me le agble ŋu, eye wòƒlenɛ ka; eƒe asi ƒe kutsetse wòtsɔna ɖea weingblee. Etsɔa ŋusẽ blaa ali dzii, eye wòdoa ŋusẽ eƒe alɔwo. Edzea sii be, yeƒe asitsatsa nyo; eƒe akaɖi metsina le zã mee. Edoa asi ɖa léa afi, si ŋu wodoa ɖetifu ɖo, eye eƒe asibiɖewo léa keke. Edoa eƒe asi ɖe hiãtɔwo, eye wòkea eƒe abɔ me na ame dahewo. Mevɔna ɖe eƒe aƒe nu le vuvɔ ta o, elabena wotsyɔ kuntru dzi na eƒe aƒemetɔwo. Elɔ̃a kuntruwo na eɖokui, aklala kple aɖahɛ nye eƒe avɔtata. Wonyaa srɔ̃a, ne eya kple anyigba dzi ame tsitsiwo wole ʋɔnuɖrɔ̃ƒe. Etɔa awutewui hedzrana, eye asitsalawo xɔa alidziblanuwo tsoa egbɔe. Ŋusẽ kple atsyɔ̃ nye eƒe ava, eye ŋkeke ɖia kokoe nɛ. Ekea eƒe nu kple nunya, eye nufiame fafɛwo le eƒe aɖe dzi. Eléa ŋku de nuwɔwɔwo ŋu le eƒe me, eye meɖua kuviabolo o. Viaŋutsuwo tsona heyranɛ; srɔ̃a kafunɛ be: „Nyɔnu zazɛ̃ geɖewo li; ke wòa èƒo wo katã ta!“ Nyonyo le alakpae, eye tugbedzedze la, yae; nyɔnu, si vɔ̃a Yehowa le, ele be, woakafui. Mitsɔ eƒe esi ƒe kutsetse nɛ, eye eƒe dɔwɔwɔwo akafui le dua me!


Fiaɖuƒea Ŋuti Gbeƒãɖeɖedɔa—Gbeƒãɖeɖe Nya Nyuia Le Xexea Me Katã | Mawu Fiaɖuƒe\nMiame: Nɔvinyɔnu nyanyuikakala (mɔɖela) aɖe le gbeƒã ɖem le Korea, le ƒe 1931 me; Ðusime:Wole gbeƒã ɖem le tokunɔgbe me le Korea egbea\nFiaɖuƒea Ŋuti Gbeƒãɖeɖedɔa—Gbeƒãɖeɖe Nya Nyuia Le Xexea Me Katã\nÈLE dzadzram ɖo be yeayi gbeadzi le ŋkeke si dzi mèyia dɔ me o. Ðeɖi te ŋuwò vie, eya ta gbeadziyiyi mele dzrowòm tututu o. Èse le ɖokuiwò me be anyo ŋutɔ ne yetsi aƒe me heɖi ɖe eme ŋdi ma. Gake èdo gbe ɖa tso eŋu, eye nèɖoe be yeayi ko. Wò kple nɔvinyɔnu tsitsi wɔnuteƒe aɖee yi gbeadzi gbe ma gbe, eye eƒe dzidodo kple ale si wòtsɔ ɖe le eme na amewo la wɔ dɔ ɖe dziwò ŋutɔ. Esi mienɔ gbeƒã ɖem nyateƒea tso aƒe me yi aƒe me la, èɖo ŋku edzi be nɔviwòŋutsu kple nɔviwònyɔnu geɖewo hã le gbeƒã ɖem gbedeasi ma ke le xexea me godoo; agbalẽ siwo zãm nèle le dɔ sia wɔwɔ me la ko zãm woawo hã wole, eye hehe si nèxɔ la kee woawo hã woxɔ. Kaka nàgbɔ va aƒe me la, èkpɔe be ŋusẽ ɖo ŋuwò. Èkpɔ dzidzɔ ŋutɔ be yeyi gbeadzi gbe ma gbe!\nKristotɔwo ƒe gbeadzisubɔsubɔdɔae nye Mawu Fiaɖuƒea ƒe dɔ vevitɔ fifia. Yesu gblɔe ɖi be gbeƒãɖeɖedɔa akeke ta le mɔ ɖedzesi aɖe nu le ŋkeke mamlɛawo me. (Mat. 24:14) Aleke eƒe nyagblɔɖia le eme vamee? Le akpa evelia sia me la, míadzro ame siwo le dɔ sia wɔm, mɔnu siwo zãm wole, dɔwɔnu siwo zãm wole, kple ale si wole kpekpem ɖe ame miliɔn geɖewo ŋu le xexea me godoo be woakpɔe be nu ŋutɔŋutɔe Mawu Fiaɖuƒea nye la me.\nLE AKPA SIA\nAme Siwo Ðea Gbeƒã—Wonye Subɔla Siwo Tsɔ Wo Ðokuiwo Na Faa\nNu ka tae Yesu ka ɖe edzi be yeakpɔ ame siwo alɔ̃ faa aɖe gbeƒã le ŋkeke mamlɛawo me? Aleke nàte ŋu aɖee afiae be yele Fiaɖuƒea dim gbã?\nGbeƒãɖeɖemɔnuwo—Wole Mɔnu Ðe Sia Ðe Zãm Be Nya Nyuia Naɖo Amewo Gbɔ\nSrɔ̃ nu tso mɔnu yeye siwo dzi Mawu ƒe amewo le totom be yewoana nya nyuia naɖo ame geɖewo gbɔ hafi nuwuwua nava ŋu.\nDɔwɔnu Siwo Wotsɔ Le Gbeƒã Ðem—Agbalẽwo Tata Be Woatsɔ Aɖe Gbeƒã Le Xexea Me Katã\nAleke gbegɔmeɖedɔ siwo wɔm míele la ɖee fia be Yesu le megbe na mí? Agbalẽtatadɔ si wɔm míele ŋuti nyatakaka kae na nèka ɖe edzi be Fiaɖuƒea nye nu ŋutɔŋutɔ?\nGbeƒãɖeɖedɔa Me Tsonuwo—‘Agbleawo Ƒu Hena Ŋeŋe’\nYesu fia nu vevi eve aɖewo eƒe nusrɔ̃lawo tso gbɔgbɔmenuŋeŋedɔ gã la ŋu. Aleke nu vevi eve mawo ka mí egbeae?


Samson Kple Delila | Biblia Me Nusɔsrɔ̃wo Na Ðeviwo\nGBE BUBU Acholi Afrikaans Albanian Amerika Tokunɔgbe Amharic Arabic Armenian Azerbaijani Azerbaijani (Cyrillic) Basque Bassa (Cameroon) Batak (Karo) Bicol Bislama Boulou Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuabo Cibemba Croatian Czech Dangme Danish Dutch Ecuador Tokunɔgbe Edo Efik Estonian Eŋlisi Eʋegbe Fijian Finnish Fon Franse Ga Galician Garifuna Georgian German Germany Tokunɔgbe Greek Guarani Gun Haitian Creole Hausa Herero Hiligaynon Hindi Hmong (Ɣi) Hungarian Iban Ibinda Igbo Iloko Indonesian Irish Isoko Italian Italy Tokunɔgbe Kabiye Kabuverdianu Kannada Karen (S'gaw) Kazakh Kekchi Kikaonde Kikongo Kikuyu Kimbundu Kinyarwanda Kirghiz Kiribati Kirundi Kisonge Kongo Korean Kwangali Kwanyama Latvian Lhukonzo Lingala Lithuanian Lomwe Low German Luganda Luo Macedonian Macua Malagasy Malay Malayalam Mam Marathi Maya Mazatec (Huautla) Mixe Moore Myanmar Nahuatl (Central) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Ngabere Nias Nigerian Pidgin Norwegian Nyungwe Nzema Okpe Ossetian Otetela Pangasinan Pidzin (Kamerun) Polish Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Cuzco) Quiche Quichua (Chimborazo) Quichua (Imbabura) Romanian Russian Samoan Sango Sena Sepedi Serbian Serbian (Roman) Sesotho (South Africa) Setswana Seychelles Creole Shona Sinhala Slovak Slovenian Spanish Sranantongo Sunda Swahili Swati Swedish Tagalog Tahitian Tamil Tandroy Tarascan Tatar Telugu Thai Tiv Tojolabal Totonac Tshwa Tsonga Turkish Twi Tzeltal Tzotzil Ukrainian Urhobo Uruund Valencian Venda Vezo Vietnamese Waray-Waray Wayuunaiki Wolaita Xhosa Yoruba Zapotec (Lachiguiri) Zulu\nIsrael-vi geɖe gava nɔ trɔ̃wo subɔm, eya ta Yehowa ɖe mɔ Filistitɔwo ɖu woƒe anyigba la dzi. Gake Israel-vi aɖewo ya yi edzi lɔ̃ Yehowa. Ame siawo dometɔ ɖekae nye Manoa. Vi aɖeke menɔ eya kple srɔ̃a si o. Gbe ɖeka la, Yehowa dɔ eƒe dɔla aɖe ɖe Manoa srɔ̃ gbɔ. Mawudɔla la gblɔ nɛ be: ‘Èle ŋutsuvi aɖe dzi ge. Eyae aɖe Israel-viwo tso Filistitɔwo si me. Anye Naziritɔ.’ Ènya ame si Naziritɔwo nyea? Wonye Yehowa subɔla tɔxɛ aɖewo. Womeɖe mɔ na Naziritɔwo be woalũ ta o.\nEteƒe medidi o wodzi ŋutsuvi na Manoa, eye wòtsɔ ŋkɔ nɛ be Samson. Esi Samson tsi la, Yehowa na ŋusẽ geɖe nɔ eŋu. Samson te ŋu tsɔ asi ƒuƒlu wu dzata. Gbe ɖeka la, Samson ɖeɖe wu Filistitɔ 30. Filistitɔwo lé fui eye wonɔ mɔnu dim le eŋu ne yewoawui. Esi Samson va tsi Gaza dua me le zã aɖe me la, Filistitɔwo va dua ƒe agbo nu henɔ lalam be ne ŋu ke la yewoawui. Gake le zã titina la, Samson fɔ yi dua ƒe agbo nu eye wòho agboa le glia me. Ekɔ agboa ɖe eƒe abɔta yi keke to aɖe si te ɖe Hebron ŋu la dzi!\nEmegbe Filistitɔwo yi Samson ƒe ahiãvi si ŋkɔe nye Delila gbɔ eye wogblɔ nɛ be: ‘Ne ète ŋu gblɔ nu si gbɔ Samson ƒe ŋusẽa tso na mí la, míana ga gbogbo aɖe wò. Míedi be míalée ade gaxɔ me.’ Delila di be gaa nasu ye si eya ta elɔ̃. Gake Samson melɔ̃ gbã be yeagblɔ nu si gbɔ yeƒe ŋusẽa tso nɛ o. Gake nyɔnua ɖe fu nɛ ʋuu ale be wògblɔe nɛ. Egblɔ nɛ be: ‘Womelũ ta nam kpɔ o elabena Naziritɔ menye. Ne wolũ ta nam la ŋusẽ avɔ le ŋunye.’ Mèkpɔe be Samson wɔ vodada gã aɖe be wògblɔ nya sia nɛ oa?\nEnumake Delila gblɔ na Filistitɔwo be: ‘Menya nu si gbɔ eƒe ŋusẽa tso!’ Ena Samson dɔ alɔ̃ ɖe eƒe ata dzi eye wòna ame aɖe lũ ta nɛ. Delila do ɣli be: ‘Samson Filistitɔwo va ɖo!’ Samson nyɔ tso alɔ̃ me gake ŋusẽ megale eŋu o. Filistitɔwo lée, gbã ŋku nɛ eye wodee gaxɔ me.\nGbe ɖeka la, Filistitɔ akpe geɖe va ƒo ƒu ɖe woƒe mawu Dagon ƒe trɔ̃xɔa me henɔ ɣli dom be: ‘Míaƒe mawu la tsɔ Samson de asi na mí! Mikplɔ Samson vɛ! Ne wòava do nukokoe na mí.’ Wokplɔe va tɔ ɖe sɔti eve dome eye woɖu fewu le eŋu. Samson do ɣli be: ‘Oo Yehowa, meɖe kuku na ŋusẽ nagaɖo ŋunye zi ɖeka pɛ sia.’ Le ɣeyiɣi sia me la, Samson ƒe ɖa gato. Etsɔ eƒe ŋusẽ katã tutu trɔ̃xɔa ƒe sɔtiwo. Xɔ blibo la mu eye ame siwo katã nɔ eme la ku, Samson hã ku.\n“Metea ŋu wɔa nuwo katã to ame si doa ŋusẽm la dzi.”—Filipitɔwo 4:13\nNyabiasewo: Nu ka tae ŋusẽ nɔ Samson ŋu nenema gbegbe? Nu kae dzɔ ɖe Samson dzi esi wògblɔ nu si gbɔ eƒe ŋusẽa tso na Delila?\nSimson Ƒe Biblia Ŋuti Gbalẽvi\nXlẽ nu tso nu si na be ŋusẽ gã aɖe nɔ Simson ŋu la ŋu.\nGbɔgbɔ Kɔkɔea Do Ŋusẽ Samson\nSamson si nye Israel ʋɔnudrɔ̃lawo dometɔ ɖeka la wɔ nu triakɔwo. Aleke Yehowa ƒe gbɔgbɔa kpe ɖe eŋui? Aleke nàwɔ be Mawu nana gbɔgbɔ kɔkɔea wò?\nYehowa Na Gbɔgbɔ Kɔkɔe La Samson\nDɔdeasi sia akpe ɖe ɖevi siwo xɔ ƒe 3 va se ɖe ƒe 6 ŋu woasrɔ̃ nu tso Samson kple eƒe ŋusẽ ŋu.\nManoa Ƒe Biblia Ŋuti Gbalẽvi\nEnye ŋutsu sesẽtɔ siwo nɔ anyi kpɔ la dometɔ ɖeka fofo.\nDo Gbe Ða Nàbia Gbɔgbɔ Kɔkɔe La Edziedzi\nDɔdeasi sia akpe ɖe ɖevi siwo xɔ ƒe 6 va se ɖe ƒe 8 ŋu woasrɔ̃ nu si tae gbedodoɖa le vevie.\nGbɔgbɔ Kɔkɔe La Tsea Ku\nDɔdeasi sia akpe ɖe ɖevi siwo xɔ tso ƒe 8 va se ɖe ƒe 12 ŋu woasrɔ̃ nu tso gbɔgbɔa ƒe kutsetse ƒe akpa vovovoawo ŋu.


Psalmowo 78 - Holy Bible [Ewe Bible 1913] - (Psa 78)\nAsaf ƒe nufiameha. Nye dukɔ, mise nye nufiame; miƒu le anyi ɖe nye nu me nyawo ŋu!\nMake nye nu kple lododowo, eye mate blemadzowo.\nNusi miese, míenya, eye mía fofowo tsɔ da xo na mi la,\nmíaɣlae de wo viwo o, eye míaxlẽ Yehowa ƒe ŋkɔxɔxɔ kple eƒe ŋusẽ kpakple nukunu, siwo wòwɔ la, afia megbeviwo.\nEtu se anyi ɖe Yakob, eye wòɖo nufiame anyi de Israel, siwo ŋu wòde se na mía fofowo le be, woafia wo wo viwo,\nne woƒe ƒome megbetɔwo, ɖevi, siwo dzi ge woala la, nanyae, eye woatso ɖe tsitre axlẽe afia wo viwo,\nne woaɖo ŋu de Mawu ŋu, eye womaŋlɔ Mawu ƒe nuwɔwɔwo be o, ke boŋ woalé eƒe sewo me de asi,\nne womaganɔ abe wo fofowo, ƒome sẽto dzeaglã, ƒome, si ƒe dzi meli ke o, eye eƒe gbɔgbɔ meku ɖe Mawu ŋu le nyateƒe me o la ene o.\nEfrayim-viwo, aŋutrɔdala, siwo bla akpa la, de megbe le aʋawɔgbe;\nwomelé Mawu ƒe nubabla la me de asi o, eye wogbe zɔzɔ de eƒe seawo nu,\neye woƒe ŋku dzo le eƒe nuwɔwɔwo kple eƒe nukunu, siwo wòna wokpɔ la dzi.\nEwɔ nukunuwo le wo fofowo ŋku me le Egipte-nyigba dzi, le Zoan-tagba.\nEmã atsiaƒu me ɖe eve, eye wòna woto eme, ena tsiwo dzɔ kã abe gli ene,\nŊkeke me la etsɔ alilikpo kplɔ woe, eye le zã blibo la me la etsɔ dzo keklẽ.\nEfe agakpe me le gbedzi, eye wòna tsi wo kpaŋkpaŋ wono.\nEna tsi, si tso agakpewo me, eye tsi do bababa abe tɔsisi gãwo ene.\nKe woyi dzi gawɔ nuvɔ̃ ɖe eŋu, eye wodze aglã ɖe dziƒoʋitɔ la ŋu le kuɖinyigba dzi.\nWote Mawu kpɔ le woƒe dziwo me hebia nuɖuɖu na woƒe nudzodzro,\neye woƒo nu ɖe Mawu ŋu gblɔ bena: Ɖe Mawu ate ŋu aɖo kplɔ̃ de gbedzi loo?\nKpɔ ɖa, eƒo agakpe, tsi do, eye tɔʋuwo si bababa; ɖe wòate ŋu ana abolo alo lã hã eƒe dukɔ loo?\nEyata esi Yehowa see la, dzi kui, dzo bi de Yakob ŋu, eye dɔmedzoe de dzi ɖe Israel ŋu.\nElabena womexɔ Mawu dzi se o, eye womeɖo dzi ɖe eƒe xɔname ŋu o.\nEye wòde se na alilikpowo le dzi me, enu dziƒo nu,\neye mana dza, ne woaɖu; ẽ, dziƒobli wòna wo,\nmawudɔlawo ƒe abolo amegbetɔ ɖu, eye wòna nuɖudu woɖu ɖi ƒo.\nEna ɣedzeƒeya ƒo le dziƒo ŋu, eye wòtsɔ eƒe ŋusẽ kplɔ dzieheya vɛ.\nEna lã dza ɖe wo dzi abe ʋuʋudedi ene kple xewo abe ƒutake ene.\nEna woge dze woƒe asaɖa titina ƒo xlã woƒe nɔƒewo.\nAle wuɖui ɖi ƒo taŋ, eye wòwɔ woƒe dzodzro dzi na wo.\nWoƒe nudzodzro la nu mekpɔ yi haɖe o, eve woƒe nuɖuɖu la gale nu me na wo ko,\ntete Mawu ƒe dɔmedzoe de dzi ɖe wo ŋu, ewu amewo le woƒe amidalawo dome, eye wòƒo Israel-ɖekakpuiwo ƒu anyi.\nKe to nusiawo katã gbɔ hã wogawɔ nuvɔ̃ yi dzi, eye womexɔ eƒe nukunuwo dzi se o.\nEyata wòna woƒe ŋkekewo bu ɖe gbahlaya me kple woƒe ƒewo ɖe ŋɔdzi me.\nNe ewu wo la, wobiaa ete sena, eye wotrɔna hedia Mawu;\nwoɖoa ŋku edzi be, Mawue nye yewoƒe agakpe, eye Mawu, dziƒoʋitɔ la, enye yewoƒe xɔnametɔ.\nWovivi nume nɛ kple woƒe nu, eye wotsɔ woƒe aɖe da alakpa nɛ;\nke woƒe dzi meku de eŋu tsehe o, eye womewɔ eƒe nubabla dzi le nyateƒe me o.\nKe eya la nublanuikpɔla wònye, etsɔa vodada kena, eye metsrɔ̃a ame o; eɖoa asi eƒe dɔmedzoe dzi zi geɖe, eye meɖea esi le eƒe dziku katã ŋu o.\nEɖoa ŋku edzi be, ŋutilã wonye, ƒuƒu, si yina, eye megatrɔna gbɔna o la, wonye.\nZi nenie womehedze aglã ɖe eŋu le gbeadzi, eye womedo dziku nɛ le gbedadaƒo o!\nWole Mawu tetekpɔ dzi ɖaa, eye wodo dziku na Israel ƒe kɔkɔetɔ la.\nWomeɖo ŋku eƒe asi dzi le gbesigbe wòɖe wo tso ketɔ la si me,\nesime wòwɔ eƒe dzesiwo le Egipte kple eƒe nukunuwo le Zoan-tagba la o.\nEne woƒe tɔsisiwo trɔ zu ʋu, eye womete ŋu nowoƒe tɔʋuwo o.\nEɖo togbatowo ɖe wo dome woɖu wo, kple ekpɔkplɔwo wogblẽ wo.\nEtsɔ woƒe numiemiewo na ʋetrawo kple woƒe agblemenuwo na ʋetsuviwo.\nEto woƒe weinkawo nyanyanya kple dzikpe, eye woƒe gbotiwo kple ketsi.\nEtsɔ woƒe lãwo na dzikpe kple woƒe lãhawo na dzikedzo.\nEɖo eƒe dɔmedzoe heliheli, nyanyrã, dziku kple xaxa ɖe wo, siwo nye dɔla vɔ̃ɖiwo ƒe ha.\nEɖe mɔ na eƒe dɔmedzoe, meɖe woƒe luʋɔ tso ku nu o, eye wòtsɔ woƒe agbe de asi na ɖɔvɔ̃.\nEye wòwu woƒe ŋgɔgbeviwo katã le Egipte, woƒe ŋuse ƒe ŋgɔgbeawo le Xam ƒe agbadɔwo me.\nEna eƒe dukɔ ho abe alẽwo ene, eye wòkplɔ wo le gbedzi abe lãhawo ene.\nEkplɔ wo dedie, be womevɔ̃ o; ke woƒe tutɔwo la atsiaƒu nyẽ tsyɔ wo dzi.\nEye wòkplɔ wo va eƒe anyigba kɔkɔe la dzi, va to, si eƒe nuɖusi xɔ la gbɔe.\nEnyã dukɔwo le wo ŋgɔ, eye wòdzidze nu ɖe edzi na wo, ne wòanye wo tɔ, eye Israel-toawo nɔ woƒe agbadɔwo me.\nKe wote Mawu, dziƒoʋitɔ la kpɔ, wodze aglã, eye womelé eƒe seawo me ɖe esi o.\nWote ɖe megbe, eye womeɖi anukware o abe wo fofowo ke ene, woƒo asa abe dati doagblɔ ene.\nWotsɔ woƒe nuxeƒewo do dziku nɛ, eye woƒe legbawo wotsɔ do adãe.\nMawu see, dzi kui, egbe Israel keŋkeŋ,\neye wògblẽ nɔƒe, si le Silo, agbadɔ, si wòtu ɖe amegbetɔwo dome la ɖi.\nEtsɔ eƒe ŋusẽ de aboyo me, eye wòtsɔ eƒe atsyɔ̃ɖoɖo de asi na ketɔ te\nEtsɔ ete dukɔ de asi na yi, eye dzi kui ɖe eƒe ɖomenyinu ŋu.\nDzo fiã eƒe ɖekakpuiwo, eye womedzi srɔ̃ɖeha na eƒe ɖetugbiwo o.\nTete Aƒetɔ la nyɔ abe alɔ̃dɔla ene, abe kɔlẽtɔ, si wein na wòle aseye tsom ene,\neye wònyã eƒe futɔwo ɖe megbe; ŋukpe mavɔe wòdo wo.\nKe edo vlo Yosef ƒe agbadɔ, eye metia Efrayim-to la o,\nke boŋ etia Yuda-to la, Zion-to, si wòlɔ̃na.\nEye wotu eƒe kɔkɔeƒe la abe dziŋgɔli ene, abe anyigba, si gɔme wóɖo anyi tegbee ene.\nEtia eƒe dɔla Dawid, eye wòkplɔe mo alẽkpɔwo gbɔe;\neɖee le alẽ vinɔwo yome, ne wòakplɔ ele dukɔ Yakob kple eƒe domenyinu Israel.\nEkpɔ wo dzi le eƒe dzi dzɔdzoe nu, eye wòtsɔ asi dzeaɖaŋu kplɔ woe.


JW Broadcasting (Roku) | Nya Siwo Amewo Biana Edziedzi\nNu ka tae nyemete ŋu ke ɖe JW Nyakakadɔwɔƒea ŋu le Roku Channel Store o?\nAnye be nya siwo nèŋlɔ tsɔ le edim la mede o. Xlẽ JW Nyakakadɔwɔƒe Dada Ðe Mɔ̃ Dzi ŋuti mɔfiamewo. Ate ŋu adzɔ hã be womekpɔ wɔ esi awɔ dɔ le wò mɔ̃a dzi haɖe o. JW Nyakakadɔwɔƒe wɔa dɔ le Roku 1, Roku 2, Roku 3 kple Roku Streaming Stick dzi.\nGbe kawoe le Roku dzi?\nÀte ŋu akpɔ gbe siwo gbɔna dometɔ ɖe sia ɖe ƒe videowo to Roku dɔwɔnua dzi: Albaniagbe, Amerika Tokunɔgbe, Argentine Tokunɔgbe, Brazil Tokunɔgbe, Colombia Tokunɔgbe, Croatiagbe, Denmarkgbe, Germaniagbe, Eŋlisigbe, Estoniagbe, Finlandgbe, Fransegbe, Hollandgbe, Hungariagbe, Indonesiagbe, Italiagbe, Kinyarwandagbe, Mexico Tokunɔgbe, Norwaygbe (Norvègegbe), Portugalgbe, Spaniagbe, Swedengbe (Suèdegbe), Tsongagbe, Xhosagbe, Zulugbe.\nZã Tia Gbegbɔgblɔ ƒe dzesi si le JW Nyakakadɔwɔƒea ƒe gɔmedzeƒe nàtsɔ awɔ esia.\nHo nenie dɔwɔnua xɔna?\nJW Nyakakadɔwɔƒe ƒe dɔwɔnua ƒe kɔpi wɔwɔ kple ezazã mexɔa ga aɖeke o.\nNu ka tae wobiaa gadzraɖoƒe ƒe xexlẽdzesi hafi nàte ŋu aŋlɔ ŋkɔ ɖe Roku nyatakakadzraɖoƒea?\nWobiaa gadzraɖoƒe ƒe xexlẽdzesi hafi nàte ŋu aŋlɔ ŋkɔ ɖe Roku ƒe nyatakakadzraɖoƒea, elabe ɖe wodzraa nu siwo le Roku Channel Store la dometɔ aɖewo. Woabia tso asiwò be nàxe fe ɖe nu siwo nàdi be yeaƒle la ta. Ne èdi nyatakaka bubuwo la, yi Roku ƒe kpekpeɖeŋunaƒe.\nNu kae mawɔ ne nye nyabiasea ƒe ŋuɖoɖo meli o?\nXɔ̃wò aɖe si nya nu tso Roku dɔwɔnua alo JW Nyakakadɔwɔƒea zazã ŋu ate ŋu akpe ɖe ŋuwò. Ne nyabiasea ku ɖe wò Roku dɔwɔnua alo ŋkɔŋɔŋlɔ ɖe Roku nyatakakadzraɖoƒea ŋu la, xlẽ Roku-zazã ŋuti mɔfiamewo le internet dzi.Ne èle go dom kuxi aɖe le JW Nyakakadɔwɔƒea zazã me la, kpe internet dzi kpekpeɖeŋu ƒe aɖaka sia ɖo.


Hamemetsitsiwo—Ðe Miafa Akɔ Na ‘Luʋɔ Si Ŋu Nu Tea’? | Nusɔsrɔ̃\nGBE BUBU Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bulgarian Cambodian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Japanese Kazakh Kikuyu Kinyarwanda Kirghiz Korean Kwangali Kwanyama Latvian Lithuanian Luo Malagasy Malay Maltese Ndebele Ndonga Nepali Norwegian Nzema Oromo Pangasinan Polish Portuguese Quechua (Ayacucho) Quechua (Bolivia) Romanian Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Turkish Twi Ukrainian Uzbek Venda Vietnamese Waray-Waray Wolaita Xhosa Yoruba Zulu\nAngela, * si nye nɔvinyɔnu tre aɖe si le eƒe ƒe 30-awo me la tsi dzimaɖi vie. Ele hamemetsitsiwo lalam. Nya ka gblɔ ge woala nɛ? Le nyateƒe me la, eda kpekpe ʋɛ aɖewo ƒu ya, gake eƒe dɔwɔɖuia, si nye ame tsitsiwo dzi kpɔkpɔ, nana ɖeɖi tea eŋu vevie. Tsɔ kpe ɖe eya ŋutɔ ƒe kuxiwo ŋu la, dadaa ƒe lãmesẽnyawo hã na wòtsi dzi vevie.\nNe wòe ayi aɖasrã Angela kpɔ la, aleke nàde dzi ƒo na ‘luʋɔ sia si ŋu nu te’ lae? (Yer. 31:25) Gbã la, aleke nàdzra ɖoe be alẽkpɔkplɔ ƒe sasrãkpɔa nàfa akɔ nɛ?\nBU NƆVIAWO ƑE NƆNƆMEWO ŊU\nƔeaɖewoɣi la, ɖeɖi tea mí katã ŋu le míaƒe dɔwɔɖuiwo alo teokrasigbanɔamedziwo ta. Le kpɔɖeŋu me, “nu te” nyagblɔɖila Daniel ŋu esi wòkpɔ ŋutega aɖe si gɔme mese o. (Dan. 8:27) Mawudɔla Gabriel ye va kpe ɖe eŋu. Mawu ƒe ame dɔdɔ sia kpe ɖe Daniel ŋu wòse ŋutegaa gɔme, ena kakaɖedzii be Yehowa se eƒe gbedodoɖawo, eye wògblɔ nɛ be ekpɔtɔ nye ame si “wolɔ̃” vevie. (Dan. 9:21-23) Ɣebubuɣi la, mawudɔla bubu ƒe nya fakɔnamewo gado ŋusẽ nyagblɔɖila sia si ŋu nu te la ŋutɔ.—Dan. 10:19.\nHafi nàyi aɖasrã nɔvi aɖe kpɔ la, bu nɔnɔme si me tom wòle la ŋu\nNenema kee hafi nàyi aɖasrã haxɔsetɔ aɖe si ŋu nu te alo si ƒo dzi ɖe le kpɔ la, gbɔ dzi ɖi nàbu nɔnɔme si me wòle la ŋu do ŋgɔ. Kuxi kawo me tom wòle? Aleke gbegbee kuxi siawo le ŋusẽ kpɔm ɖe edzi? Nɔnɔme nyui kawoe wòɖena fiana? Richard, si nye hamemetsitsi ƒe 20 kple edzivɔe nye esia, gblɔ be: “Nɔviawo ƒe nɔnɔme nyuiwo ŋue nye susu nɔna.” Egblɔ kpee be: “Nɔviawo ŋu bubu alea hafi ayi wo gbɔ nana wònɔa bɔbɔe nam be made dzi ƒo na wo wòasɔ ɖe woƒe hiahiãwo nu.” Ne wò kple hamemetsitsi bubue ayi la, ɖe manyo be mi ame evea miabu nɔnɔme si me tom nɔvia le la ŋu ɖekae oa?\nNA NƆVIAWO NAÐE DZI ÐI\nÐewohĩ àlɔ̃ ɖe edzi be menɔa bɔbɔe be míagblɔ míaƒe dzimenyawo na amewo o. Le kpɔɖeŋu me: Ate ŋu asesẽ na nɔvi aɖe be wòagblɔ eƒe dzimenyawo na hamemetsitsiwo ne wova srãe kpɔ. Nu kae nàwɔ be wòaɖe dzi ɖi aƒo nu faa? Wò alɔgbɔnukoko si tso dzi me kple kakaɖedzinya ʋɛ aɖewo gbɔgblɔ nɛ ate ŋu aɖe vi. Ne Michael, si nye hamemetsitsi ƒe 40 kple edzivɔe nye esia yi ɖasrã nɔvi aɖe kpɔ la, edzea dzeɖoɖoa gɔme zi geɖe be: “Ènyaa, mɔnukpɔkpɔ nyuitɔ siwo sua hamemetsitsiwo si la dometɔ ɖekae nye be woasrã nɔviwo kpɔ le woƒe aƒewo me be woanya wo nyuie. Eya ta menɔ mɔ kpɔm na ŋkeke sia vevie.”\nÀte ŋu atiae be yewoado gbe ɖa atsɔ adze dzeɖoɖoa gɔme. Le apostolo Paulo ƒe gbedodoɖawo me la, esɔ nyuie be ehe susu yi nɔviawo ƒe xɔse, lɔlɔ̃ kple dzidodo dzi. (1 Tes. 1:2, 3) Ne ègblɔ ale si nèsena le ɖokuiwò me tso nɔvia ƒe nɔnɔme nyuiwo ŋu nɛ la, èle mi ame evea siaa ƒe dzi dzram ɖo hena dzeɖoɖo tuameɖowo. Wò nyawo ate ŋu afa akɔ nɛ ale gbegbe. Ray, si nye hamemetsitsi kpɔnuteƒe aɖe, gblɔ be: “Ɣeaɖewoɣi la, míeŋlɔa nu nyui siwo wɔm míele la be. Eya ta ne ame aɖe ɖo ŋku wo dzi na mí la, efaa akɔ na mí ŋutɔ.”\nAbe Paulo ene la, àte ŋu ana “gbɔgbɔmenunana” nɔvia ne miede ŋugble le Ŋɔŋlɔawo me nya aɖe ŋu, ne mawunyakpukpui ɖeka pɛ ye gɔ̃ hã. (Rom. 1:11) Le kpɔɖeŋu me, nɔvi aɖe si lé blanui ase le eɖokui me be viɖe aɖeke megale ye ŋu o, abe ale si hakpalaa tsɔ eɖokui sɔ kple ‘lãgbalẽgolo si mia sũu le dzudzɔ nu ene.’ (Ps. 119:83, 176) Ne èɖe nyagbɔgblɔ ma me nɛ kpuie vɔ la, àte ŋu agblɔ nɛ be yeka ɖe edzi be eƒe “ŋku medzo” le Mawu ƒe seawo dzi o.\nNenema kee draxma gaku búbu ƒe kpɔɖeŋua ate ŋu ade dzi gbɔ na nɔvinyɔnu aɖe si ɖe eɖokui ɖe aga le hamea ŋu alo gbɔdzɔ. (Luka 15:8-10) Anɔ eme be gaku búbu la nye klosalogaku gbogbo siwo wotsɔ wɔ klosalo kɔgɛ xɔasi aɖe la dometɔ ɖeka. Kpɔɖeŋu sia me dzodzro kplii akpe ɖe eŋu wòakpɔe be yeƒe wɔƒe le Kristo hamea me le vevie. Eyome àte ahe eƒe susu ayi ale si Yehowa léa be nɛ abe eƒe alẽviwo dometɔ ɖeka ene la dzi.\nEdzɔa dzi na míaƒe haxɔsetɔwo be woagblɔ woƒe susu tso nu siwo woxlẽ le Biblia me ŋu. Eya ta wò ɖeka mègaxɔ nyawo katã gblɔ o! Ne miexlẽ kpukpui aɖe si ku ɖe woƒe nɔnɔmea ŋu vɔ la, àte ŋu ahe woƒe susu ayi nya alo nyagbɔgblɔ vevi aɖe dzi ahabia wo be woagblɔ woƒe susu tso eŋu. Le kpɔɖeŋu me, ne miexlẽ 2 Korintotɔwo 4:16 vɔ la, àte ŋu abia be, “Ðe wò ŋutɔ nèkpɔ mɔ vovovo siwo dzi Yehowa le ame si nènye la wɔm yeyee lea?” Mɔnu sia ate ŋu ana ‘miade dzi ƒo na mia nɔewo’ vavã.—Rom. 1:12.\nEdzɔa dzi na míaƒe haxɔsetɔwo be woagblɔ woƒe susu tso nu siwo woxlẽ le Biblia me ŋu\nÀte ŋu afa akɔ na haxɔsetɔ aɖe ne miedzro Bibliameme aɖe si hã to eƒe nɔnɔmea tɔgbi me la ƒe ŋutinya me. Nɔvi si lé blanui la ate ŋu ase le eɖokui abe Xana alo Epafrodito ene; nu te ɖe ame eve siawo dzi vevie ɣeaɖewoɣi, gake asixɔxɔ kpɔtɔ nɔ wo ŋu le Mawu ŋkume. (1 Sam. 1:9-11, 20; Flp. 2:25-30) Ðe manyo be miadzro Biblia me kpɔɖeŋu nyui aɖewo me ne nɔnɔmeawo ɖe mɔ oa?\nYI EDZI NÀÐE ÐETSƆLEME VAVÃ FIA\nYi edzi nàɖe ɖetsɔleme vavã fia nɔviawo le wò sasrãkpɔa megbe. (Dɔw. 15:36) Le sasrãkpɔa ƒe nuwuwu la, àte ŋu awɔ ɖoɖo be ye kplii yewoazɔ le gbeadzi. Ne Bernard, si nye hamemetsitsi kpɔnuteƒe aɖe, do go nɔviŋutsu alo nɔvinyɔnu siwo wòyi ɖasrã kpɔ nyitsɔ laa la, ebiana tso aɖaŋu si wòɖo na nɔvia ŋu ayedzetɔe be: “Gblɔe nam, ewɔ dɔ nyuiea?” Ne èɖe ɖetsɔleme sia tɔgbi fia la, ànya ne nɔvia gahiã na kpekpeɖeŋu bubu.\nEhiã fifia wu ɣeyiɣi ɖe sia ɖe be mía nɔviwo nase le wo ɖokui me be wotsɔ ɖe le eme na yewo, wosea nu gɔme na yewo, eye wolɔ̃ yewo. (1 Tes. 5:11) Eya ta hafi nàwɔ alẽkpɔkplɔ ƒe sasrãkpɔ la, anyo be nàgbɔ dzi ɖi ade ŋugble le nɔnɔme si me nɔviwòa le ŋu do ŋgɔ. Do gbe ɖa tso eŋu. Tia mawunyakpukpui siwo sɔ. Ekema àkpɔ nya siwo sɔ, siwo nàzã atsɔ afa akɔ na ‘luʋɔ si ŋu nu te’!


Mina Mí Katã Míawɔ Ðeka Abe Ale Si Yehowa Kple Yesu Wɔ Ðeka Ene | Nusɔsrɔ̃\nGBE BUBU Afrikaans Albanian Altai Alur Amerika Tokunɔgbe Amharic Amis Angola Tokunɔgbe Arabic Argentina Tokunɔgbe Armenian Australia Tokunɔgbe Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Bolivia Tokunɔgbe Boulou Brazil Tokunɔgbe Britain Tokunɔgbe Bulgarian Cakchiquel Catalan Cebuano Chichewa Chile Tokunɔgbe China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Colombia Tokunɔgbe Costa Rica Tokunɔgbe Croatian Cuba Tokunɔgbe Czech Czech Republic Tokunɔgbe Damara Dangme Danish Digor Douala Dutch Ecuador Tokunɔgbe Edo Efik El Salvador Tokunɔgbe Esan Estonian Eŋlisi Eʋegbe Fijian Finland Tokunɔgbe Finnish Fon France Tokunɔgbe Franse Ga Garifuna Georgian German Germany Tokunɔgbe Greece Tokunɔgbe Greek Guarani Guatemala Tokunɔgbe Gujarati Gun Haitian Creole Hausa Hebrew Herero Hiligaynon Hindi Hiri Motu Honduras Tokunɔgbe Hungarian Hungary Tokunɔgbe Ibanag Icelandic Igbo Iloko India Tokunɔgbe Indonesia Tokunɔgbe Indonesian Isoko Italian Italy Tokunɔgbe Japan Tokunɔgbe Japanese Jula Kabiye Kabuverdianu Kannada Kekchi Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korea Tokunɔgbe Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Low German Luganda Lunda Luo Luvale Macedonian Malagasy Malawi Tokunɔgbe Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mexico Tokunɔgbe Mingrelian Mixe Mixtec (Guerrero) Mongolian Moore Motu Mozambique Tokunɔgbe Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nicaragua Tokunɔgbe Nigerian Pidgin Norwegian Nzema Okpe Oromo Ossetian Otetela Panama Tokunɔgbe Pangasinan Papiamento (Curaçao) Paraguay Tokunɔgbe Persian Peru Tokunɔgbe Philippines Tokunɔgbe Pidzin (Kamerun) Poland Tokunɔgbe Polish Ponapean Portugal Tokunɔgbe Portuguese Portuguese (Portugal) Punjabi Quebec Tokunɔgbe Quechua (Ancash) Quechua (Bolivia) Romania Tokunɔgbe Romanian Russia Tokunɔgbe Russian Samoan Sango Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovakia Tokunɔgbe Slovenian Solomon Islands Pidgin South Africa Tokunɔgbe Spain Tokunɔgbe Spanish Sranantongo Swahili Swahili (Congo) Swati Swedish Tagalog Taiwan Tokunɔgbe Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Venezuela Tokunɔgbe Vietnamese Waray-Waray Wolaita Xhosa Yoruba Zambia Tokunɔgbe Zande Zapotec (Isthmus) Zimbabwe Tokunɔgbe Zulu\n‘Mele biabiam be wo katã woawɔ ɖeka, abe ale si wò, Fofo la, nèwɔ ɖeka kplim ene.’—YOH. 17:20, 21.\nHADZIDZI: 24, 99\nNazãbubu kawo dzie wòhiã be Yesu ƒe nusrɔ̃la gbãtɔwo naɖu?\nƑe alafa gbãtɔ me Kristotɔwo ƒe kpɔɖeŋu kawoe ɖee fia be ame ate ŋu aɖu nu siwo hea mama vɛ la dzi?\nNu kawoe míate ŋu awɔ be ɖekawɔwɔ si le Mawu ƒe amewo dome la me nagasẽ ɖe edzi?\n1, 2. (a) Nu kae Yesu bia Mawu le gbe mamlɛtɔ si wòdo ɖa kple eƒe apostolowo me? (b) Susu ka tae Yesu anya tsi dzi ɖe eƒe nusrɔ̃lawo ƒe ɖekawɔwɔ ŋu?\nYESU tsi dzi ɖe eƒe nusrɔ̃lawo ƒe ɖekawɔwɔ ŋu esime wònɔ fiẽnu mamlɛtɔ ɖum kple eƒe apostolowo. Esime wònɔ gbe dom ɖa kpli wo la, egblɔ be yedi be yeƒe nusrɔ̃lawo katã nawɔ ɖeka, abe ale si ye kple ye Fofo yewowɔ ɖeka ene. (Xlẽ Yohanes 17:20, 21.) Woƒe ɖekawɔwɔa anye ɖaseɖiɖi nyui aɖe kple kpeɖodzi sẽŋu be Yehowae dɔ Yesu ɖe anyigba dzi be wòava wɔ yeƒe lɔlɔ̃nu. Ne lɔlɔ̃ le wo dome la, ana amewo nade dzesii be wonye Yesu ƒe nusrɔ̃la vavãwo eye ana ɖekawɔwɔ si le wo dome nagasẽ ɖe edzi.—Yoh. 13:34, 35.\n2 Esɔ be Yesu te gbe ɖe ɖekawɔwɔ dzi nenema gbegbe. Le fiẽnu mamlɛtɔ ma ɖuɣi kple ɣebubuɣiwo la, ede dzesii be ɖekawɔwɔ menɔ yeƒe apostolowo dome o. Abe ale si wowɔ ɣeaɖewoɣi va yi ene la, wogaʋli nya le wo nɔewo dome le “wo dometɔ si nye gãtɔ la ŋuti.” (Luka 22:24-27; Marko 9:33, 34) Gbe ɖeka Yakobo kple Yohanes bia tso Yesu si be wòana yewoanɔ bubunɔƒewo le egbɔ le eƒe Fiaɖuƒea me.—Marko 10:35-40.\n3. Nu kawoe anya wɔe be ɖekawɔwɔ menɔ Kristo ƒe nusrɔ̃lawo dome o, eye biabia kawo mee míadzro?\n3 Menye didi si nɔ Kristo ƒe nusrɔ̃lawo me be yewoanɔ bubunɔƒe la ɖeɖe koe nye nu si ate ŋu agblẽ woƒe ɖekawɔwɔa dome o. Fuléle kple nazãbubu wɔe be mama nɔ Yesu ŋɔlimetɔwo dome. Ehiã be Yesu ƒe nusrɔ̃lawo naɖu nɔnɔme gbegblẽ mawo dzi. Le nyati sia me la, míadzro biabia siwo gbɔna me: Nu kae Yesu wɔ tso nazãbubu ŋu? Aleke wòkpe ɖe eyomedzelawo ŋu wosrɔ̃ ale si woawɔ nu ɖe amewo ŋu ameŋkumemakpɔmakpɔtɔe kple ale si woawɔ be ɖekawɔwɔ vavãtɔ nanɔ wo dome? Eye aleke eƒe nufiafiawo akpe ɖe mía ŋu be míalé míaƒe ɖekawɔwɔa me ɖe asi?\nALE SI AMEWO BU NAZÃ ÐE YESU KPLE EYOMEDZELAWO ŊUI\n4. Gblɔ ale si amewo bu nazã ɖe Yesu ŋu la ƒe kpɔɖeŋu aɖewo.\n4 Amewo bu nazã ɖe Yesu ŋutɔ hã ŋu. Esime Filipo gblɔ na Nataniel be yeke ɖe Mesia la ŋu la, Nataniel ɖo eŋu nɛ be: ‘Ðe nu nyui aɖe ate ŋu ado tso Nazaret-a?’ (Yoh. 1:46) Edze ƒãa be Nataniel nya nyagblɔɖi si le Mika 5:2, eye ebui be Nazaret nye du tsɛ aɖe, eya ta, Mesia la mate ŋu atso afi ma o. Nenema kee Yudatɔ ame ŋkutawo do vlo Yesu le esi wònye Galileatɔ ta. (Yoh. 7:52) Yudatɔ geɖewo bua Galileatɔwo be womele ɖeke me o. Yudatɔ bubuwo hã dzu Yesu be enye Samariatɔ. (Yoh. 8:48) Samariatɔwo ƒe gbegbɔgblɔ kple woƒe subɔsubɔ to vovo na Yudatɔwo tɔ. Eya ta, Yudatɔwo kple Galileatɔwo siaa mebua Samariatɔwo ɖe nemi me o, eye woƒoa asa na wo.—Yoh. 4:9.\n5. Aleke amewo bu nazã ɖe Yesu yomedzelawo ŋu?\n5 Yudatɔwo ƒe kplɔlawo hã do vlo Yesu yomedzelawo. Farisitɔwo bu wo be wonye ‘fiƒodemewo.’ (Yoh. 7:47-49) Ɛ̃, wobua ame sia ame si mede rabiwo ƒe sukuwo alo ame si mewɔa woƒe kɔnyinyiwo dzi o la be enye ame ɖigbɔ kple ame tsɛ. (Dɔw. 4:13, etenuŋɔŋlɔ) Dada si le amewo me ɖe woƒe mawusubɔsubɔ, hadomeɖoƒe kple to si me tɔwo wonye ŋu tae wobu nazã ɖe Yesu kple eƒe nusrɔ̃lawo ŋu ɖo. Nazãbubu ƒe gbɔgbɔ ma nɔ nusrɔ̃lawo hã me. Eya ta, hafi woate ŋu awɔ ɖeka la, ele be woatrɔ woƒe nuŋububu kura.\n6. Gblɔ kpɔɖeŋu siwo ɖe ale si nazãbubu ate ŋu akpɔ ŋusẽ ɖe mía dzi la fia.\n6 Egbea, nazãbubu xɔ aƒe ɖe xexe si me míele la me. Amewo ate ŋu abu nazã ɖe mía ŋu, alo ate ŋu adzɔ be míawo ŋutɔwo míabu nazã ɖe amewo ŋu. Nɔvinyɔnu aɖe si le Australia, si nye mɔɖela fifia, la gblɔ be: “Ale si melé fu yevuwo la nu gasẽ ɖe edzi esi metsɔ susu ɖo nu madzɔmadzɔ siwo yevuwo wɔ ɖe Australia vidzidziwo ŋu le blema kple egbea siaa ŋu. Nu madzɔmadzɔ si wowɔ ɖe nye ŋutɔ ŋunye la wɔe be melé fu wo ɖikaa.” Nɔviŋutsu aɖe si le Canada la bua nazã ɖe gbe bubu dolawo ŋu tsã. Egblɔ be: ‘Mebunɛ be Canadatɔ siwo nye Fransegbedolawo nyo wu Canadatɔ Eŋlisigbedolawo. Eya ta nyemelɔ̃a Canadatɔ Eŋlisigbedolawo ƒe nya o.’\n7. Nu kae Yesu wɔ tso nazãbubu ŋu?\n7 Nazãbubu ƒe gbɔgbɔ ate ŋu aƒo ke ɖe to sesĩe ɖe amewo me egbea abe ale si ko wònɔ le Yesu ƒe ŋkekea me ene. Nu kae Yesu wɔ tso eŋu? Gbã la, eya ŋutɔ mebua nazã ɖe amewo ŋu o, eye medea vovototo amewo me o. Eɖe gbeƒã na kesinɔtɔwo kple ame dahewo, Farisitɔwo kple Samariatɔwo, eye eɖe gbeƒã na adzɔxɔlawo kple nu vɔ̃ wɔlawo gɔ̃ hã. Evelia, eto eƒe nufiafia kple agbenɔnɔ dzi ɖee fia eƒe nusrɔ̃lawo be ele be woadzudzɔ nazãbubu alo susu manyomanyowo bubu ɖe amewo ŋu.\nLƆLƆ̃ KPLE ÐOKUIBƆBƆ AKPE ÐE MÍA ŊU MÍAÐU NAZÃBUBU DZI\n8. Nufiamenya vevi kae kpena ɖe Kristotɔwo ŋu wowɔa ɖeka? Ðe eme.\n8 Yesu fia nu vevi aɖe eyomedzelawo si kpena ɖe mía ŋu míewɔa ɖeka. Egblɔ na wo be: “Mi katã la, nɔviwo mienye.” (Xlẽ Mateo 23:8, 9.) Gbã la, gɔmesese aɖe si nu míenye “nɔviwo” le ye nye be Adam ƒe dzidzimeviwoe mí katã míenye. (Dɔw. 17:26) Gake mese ɖe afi ma o. Yesu ɖe eme be yeƒe nusrɔ̃lawo nye nɔviwo, elabena wo katã wolɔ̃ ɖe edzi be Yehowae nye yewo Fofo si le dziƒo. (Mat. 12:50) Tsɔ kpe ɖe eŋu la, wova zu gbɔgbɔmeƒome gã ɖeka me tɔwo, eye lɔlɔ̃ kple xɔse na wowɔ ɖeka. Esia ta, apostoloawo yɔa hati Kristotɔwo be “nɔviwo.”—Rom. 1:13; 1 Pet. 2:17; 1 Yoh. 3:13.\n9, 10. (a) Nu ka tae susu aɖeke meli si tae wòle be Yudatɔwo nasusu be yewonyo wu dukɔ bubu me tɔwo o? (b) Aleke Yesu ɖee fia be mesɔ be míabu dukɔ bubu me tɔwo be womele ɖeke me o? (Kpɔ nɔnɔmetata si le nyati sia ƒe gɔmedzedze.)\n9 Esi Yesu na eme kɔ ƒãa be ele be míabu mía nɔewo be nɔviwo míenye vɔ la, ete gbe ɖe edzi be ɖokuibɔbɔ le vevie. (Xlẽ Mateo 23:11, 12.) Abe ale si míekpɔe ene la, dadagbɔgbɔ si nɔ apostoloawo me la wɔe be masɔmasɔ ɖo wo dome ɣeaɖewoɣi. Eye anɔ eme be dada si nɔ wo me le dukɔ si me tɔwo wonye ta hã nye kuxia ƒe akpa aɖe. Ðe susu aɖe li si tae wòle be Yudatɔwo nada le esi wonye Abraham ƒe dzidzimeviwo ta? Dada sia nu sẽ ɖe Yudatɔ geɖe me. Gake Yohanes Amenyrɔɖetsimelaa gblɔ na wo be: “Mawu ate ŋu ana viwo nado tso kpe siawo me na Abraham.”—Luka 3:8.\n10 Yesu ƒo nu tsi tre ɖe dada ma ƒomevi ŋu. Ewɔ mɔnukpɔkpɔ aɖe ŋu dɔ tsɔ wɔ esia esi agbalẽfiala aɖe biae be: “Ame ka tututue nye hanyevi?” Le nyaa ŋu ɖoɖo me la, Yesu wɔ kpɔɖeŋu ku ɖe Samariatɔ dɔmenyotɔ aɖe si lé be na Yudatɔ mɔzɔla aɖe si fiafitɔwo ƒo vevie la ŋu. Yudatɔwo va to ŋutsua ŋu gake womekpe ɖe eŋu o, ke Samariatɔ aɖe ya kpɔ nublanui nɛ. Le kpɔɖeŋua ta ƒoƒo me la, Yesu gblɔ na agbalẽfiala ma be eya hã newɔ abe Samariatɔ la ene. (Luka 10:25-37) Yesu ɖee fia be Samariatɔ ate ŋu afia nu si havilɔlɔ̃ vavãtɔ fia la Yudatɔwo.\n11. Nu ka tae wòhiã be Kristo ƒe nusrɔ̃lawo nawɔ nu ɖe amedzrowo ŋu ameŋkumemakpɔmakpɔtɔe, eye aleke Yesu kpe ɖe wo ŋu wose esia gɔme?\n11 Hafi Yesu ƒe nusrɔ̃lawo nate ŋu awɔ dɔ si wòde wo si la, ehiã be woaɖe asi le dada kple nazãbubu ƒe gbɔgbɔ si le wo me la ŋu. Hafi Yesu nayi dziƒo la, ede dɔ asi na wo be woaɖi ɖase le “Yudea blibo la katã kple Samaria, va se ɖe anyigba ƒe seƒe ke.” (Dɔw. 1:8) Yesu dzra wo ɖo ɖe dɔ gã nyadri sia wɔwɔ ŋu esi wòhe woƒe susu yi nɔnɔme nyui siwo le dukɔ bubu me tɔwo si la dzi. Le kpɔɖeŋu me, ekafu asrafomegã aɖe si nye dukɔ bubu me tɔ la ɖe xɔse gã si le esi la ta. (Mat. 8:5-10) Esi Yesu nɔ Nazaret la, eƒo nu tso ale si Yehowa ve dukɔ bubu me tɔ aɖewo nu la ŋu. Wo dometɔ aɖewoe nye ahosi si nye Foiniketɔ si tso Zarefat kple Siriatɔ Naaman si nye anyidɔlélaa. (Luka 4:25-27) Eye menye ɖeko Yesu ɖe gbeƒã na Samaria nyɔnu aɖe ko o, ke etsi Samariatɔwo ƒe du aɖe me ŋkeke eve le esi dua me tɔwo di vevie be yewoase eƒe gbedeasia ta.—Yoh. 4:21-24, 40.\nEHIÃ BE ƑE ALAFA GBÃTƆ ME KRISTOTƆWO NAÐU NAZÃBUBU DZI\n12, 13. (a) Aleke apostoloawo wɔ nui esi wokpɔ Yesu wònɔ nu fiam Samaria nyɔnu aɖe? (Kpɔ nɔnɔmetata si le nyati sia ƒe gɔmedzedze.) (b) Nu kae ɖee fia be Yakobo kple Yohanes mese nu si Yesu di be yeafia wo la gɔme o?\n12 Gake menɔ bɔbɔe na apostoloawo be woadzudzɔ nazãbubu o. Esi wokpɔ Yesu wònɔ nu fiam Samaria nyɔnu aɖe la, ewɔ nuku na wo. (Yoh. 4:9, 27) Yuda subɔsubɔhakplɔlawo meƒoa nu na nyɔnuwo le dutoƒo o, ʋuu keke wòahayi Samaria nyɔnu si ŋu ŋkɔ nyui mele o la nye ge. Apostoloawo gblɔ na Yesu be wòaɖu nu. Gake ale si wòɖo nya ŋu na wo la ɖee fia be eƒe susu ku ɖe nu si fiam wònɔ nyɔnua la ŋu ale gbegbe be metsi dzi ɖe nuɖuɖu ŋu o. Fofoa ƒe lɔlɔ̃nue wònye be wòaɖe gbeƒã na amewo katã, ne Samaria nyɔnue gɔ̃ hã, eye esia wɔwɔ nɔ vevie nɛ abe nuɖuɖu ene.—Yoh. 4:31-34.\n13 Yakobo kple Yohanes mese nu si Yesu di be yeafia wo la gɔme o. Esi Yesu kple eƒe nusrɔ̃lawo nɔ mɔ zɔm to Samaria nutoa me la, nusrɔ̃lawo yi ɖadi dzeƒe le Samariatɔwo ƒe kɔƒe aɖe me. Gake Samariatɔwo gbe be yewomaxɔ wo o, eya ta dzi ku Yakobo kple Yohanes eye wogblɔ na Yesu be nena yewoana dzo nage tso dziƒo ava tsrɔ̃ kɔƒe bliboa. Yesu ka mo na wo vevie le esia ta. (Luka 9:51-56) Ne ɖe Galilea, si nye nuto si me wotso la ƒe kɔƒe aɖe me tɔwoe gbe be yewomaxɔ wo o la, ɖe Yakobo kple Yohanes awɔ nu alea? Edze ƒãa be nazãbubu si nɔ wo me lae wɔe be kɔƒea me tɔwo ƒe nu ku dzi na wo nenema ɖo. Anɔ eme be ŋu va kpe apostolo Yohanes vie ɖe eƒe dziku ma ta, elabena esi wòva ɖe gbeƒã le Samaria nutoa me ɣeyiɣi aɖe megbe la, ame geɖe xɔ gbedeasia nyuie.—Dɔw. 8:14, 25.\n14. Aleke wokpɔ masɔmasɔ aɖe si do mo ɖa le gbe vovovo dolawo dome la gbɔe?\n14 Le ƒe 33 Kristotɔwo Ŋɔli (K.Ŋ.) ƒe Pentekoste ŋkekea megbe kpuie la, vovototodedeameme ƒe nya aɖe do mo ɖa. Esi wonɔ nuɖuɖu mam na ahosi dahewo la, wogblẽ ahosi siwo nye Helagbe dolawo la ɖi. (Dɔw. 6:1) Anɔ eme be vovototodedeameme le gbe si wòdona ta hã nye kuxia ƒe akpa aɖe. Gake apostoloawo ɖɔ nuwo ɖo kaba esi wotia ŋutsu siwo dze la be woakpɔ nuɖuɖumama ƒe dɔa dzi. Helatɔwo ƒe ŋkɔwoe nɔ ŋutsu siwo katã wotia la si. Esia anya wɔe be ahosi siwo ŋu wowɔ nu ma ɖo la ƒe dzi dze eme.\n15. Aleke Petro va srɔ̃ ale si wòawɔ nu ɖe amewo katã ŋu ameŋkumemakpɔmakpɔtɔe? (Kpɔ nɔnɔmetata si le nyati sia ƒe gɔmedzedze.)\n15 Le ƒe 36 K.Ŋ. me la, nusrɔ̃lawɔwɔdɔa keke ta ɖo dukɔ geɖe me. Hadede kple Yudatɔwoe ma apostolo Petro. Gake esi Mawu ɖee fia kɔtɛ be mele be Kristotɔwo nakpɔ ame ŋkume o la, Petro ɖe gbeƒã na Roma srafo aɖe si ŋkɔe nye Kornelio. (Xlẽ Dɔwɔwɔwo 10:28, 34, 35.) Esia megbe la, Petro se vivi le hadede kple haxɔsetɔ siwo nye Dukɔwo me tɔwo la me. Gake le ƒe aɖewo megbe la, Petro va dzudzɔ nuɖuɖu kple Kristotɔ siwo menye Yudatɔwo o la le Antiokia. (Gal. 2:11-14) Eya ta, Paulo ka mo na Petro vevie, eye edze ƒãa be eya hã lɔ̃ faa wɔ ɖɔɖɔɖo si hiã. Aleke míewɔ nya? Le agbalẽ gbãtɔ si Petro ŋlɔ na Yudatɔ Kristotɔwo kple Kristotɔ siwo nye Dukɔwo me tɔwo siwo nɔ Asia Sue me la, egblɔ be ele vevie be woalɔ̃ nɔviwo ƒe habɔbɔ blibo la katã.—1 Pet. 1:1; 2:17.\n16. Aleke amewo nya Kristotɔ gbãtɔwoe?\n16 Edze ƒãa be apostoloawo srɔ̃ nu tso kpɔɖeŋu si Yesu ɖo ɖi na wo be woalɔ̃ “ame ƒomeviwo katã” la me. (Yoh. 12:32; 1 Tim. 4:10) Wova trɔ woƒe nuŋububu mlɔeba togbɔ be esia xɔ ɣeyiɣi geɖe hã. Amewo nya Kristotɔ gbãtɔwo be wolɔ̃ wo nɔewo. Tertullian, si nye agbalẽŋlɔla si nɔ anyi le ƒe alafa evelia me la, gblɔ be amewo gblɔna tso Kristotɔwo ŋu be: “Wolɔ̃ wo nɔewo . . . Wolɔ̃na faa be yewoaku ɖe yewo nɔewo ta gɔ̃ hã.” Esi Kristotɔ gbãtɔwo ‘do amenyenye yeyea’ ta la, wova bua amewo katã be wosɔ le Mawu ŋkume.—Kol. 3:10, 11.\n17. Aleke míawɔ be míadzudzɔ nazãbubu? Gblɔ eƒe kpɔɖeŋu aɖewo.\n17 Le míawo hã gome egbea la, ate ŋu axɔ ɣeyiɣi hafi míadzudzɔ nazãbubu keŋkeŋ. Nɔvinyɔnu aɖe si le France la ɖɔ avu si wɔm wòle la ale: “Yehowa fia nu si wòfia be woalɔ̃ ame, nu si wòfia be woana nu ame kple nu si wòfia be woalɔ̃ ame ƒomeviwo katã lam. Gake megale agbagba dzem kokoko be madzudzɔ susu manyomanyowo bubu ɖe ame ƒomevi bubuwo ŋu, eye menɔa bɔbɔe ɣesiaɣi o. Esia tae meyi edzi le gbe dom ɖa tso eŋu ɖo.” Avu sia tɔgbi ke wɔm nɔvinyɔnu aɖe si le Spain la le; egblɔ be: “Ɣeaɖewoɣi la, avu kple kɔe wònyena nam be maɖu fuléle si le menye ɖe to aɖe me tɔwo ŋu la dzi, eye zi geɖe la, metea ŋu ɖua ɖokuinye dzi. Gake menyae be ehiã be mayi avua wɔwɔ dzi. Medaa akpe na Yehowa, elabe dzi le dzɔyem be menye ƒome si wɔ ɖeka la me tɔ.” Mía dometɔ ɖe sia ɖe ate ŋu adzro eɖokui me anukwaretɔe. Ðe wòanye be ele be míawo ŋutɔwo hã míaʋli vevie be míaɖu nazãbubu si le mía me ɖe ame aɖewo ŋu la dzi abe ale si wònɔ le nɔvinyɔnu eve siawo gome enea?\nNE LƆLƆ̃ NU LE SESẼM LA, NAZÃBUBU NU YINA\n18, 19. (a) Susu nyui kawo tae wòle be míaxɔ amewo katã? (b) Mɔ kawo dzie míate ŋu ato awɔ esia?\n18 Enyo be míaɖo ŋku edzi be, ɣeaɖeɣi va yi la, mí katã míenye “ame tutɔwo” le Mawu ŋkume, si fia be ƒomedodo nyui menɔ mía kplii dome o. (Ef. 2:12) Gake Yehowa tsɔ “lɔlɔ̃ka” he mí va eɖokui gbɔ. (Hos. 11:4; Yoh. 6:44) Eye Kristo xɔ mí nyuie. Eʋu mɔnukpɔkpɔa ɖi na mí, ale be míate ŋu ava zu Mawu ƒe ƒomea me tɔwo. (Xlẽ Romatɔwo 15:7.) Míede blibo o, ke hã Yesu lɔ̃ faa xɔ mí, eya ta, ele be wòade megbe xaa tso mía gbɔ be míagbe ame aɖe!\nYehowa subɔlawo tiaa nunya si tso dziƒo la yome eye wowɔ ɖeka helɔ̃ wo nɔewo (Kpɔ memama 19)\n19 Ðikeke mele eme o be mamawo, nazãbubu kple fuléle anɔ gã dom ɖe edzi le xexe sia me esime nuɖoanyi vɔ̃ɖi sia ƒe nuwuwu le aƒe tum. (Gal. 5:19-21; 2 Tim. 3:13) Gake esi míenye Yehowa subɔlawo ta la, míetiaa nunya si tso dziƒo la yome, eye nunya sia medea vovototo amewo me o, ke boŋ ewɔa ŋutifafa. (Yak. 3:17, 18) Dzidzɔe wònyena na mí be míadze xɔlɔ̃ ame siwo tso dukɔ bubuwo me, míade bubu woƒe dekɔnuwo ŋu eye míalɔ̃ asrɔ̃ wo degbe gɔ̃ hã. Ne míewɔa esia la, le kpɔɖeŋunyagbɔgblɔ nu la, míaƒe ŋutifafa nɔna abe tɔsisi ene, eye míaƒe dzɔdzɔenyenye hã nɔna abe ƒutsotsoewo ene.—Yes. 48:17, 18.\n20. Nu kae dzɔna ne lɔlɔ̃ na míetrɔ ale si míebua nu ŋui kple ale si míesena le mía ɖokui me ɖe amewo ŋu?’\n20 Nɔvinyɔnu si tso Australia, si ŋu nya míegblɔ va yi la gblɔ tso ŋusẽ nyui si Biblia sɔsrɔ̃ kpɔ ɖe edzi la ŋu be, “eʋu sidzedze vavãtɔ ƒe tsigbowo” na ye. Egblɔ be: “Ewɔ dɔ ɖe nye susu kple nye dzi dzi. Esia wɔe be nazãbubu kple fuléle siwo ƒo ke ɖe menye la katã nu yi.” Eye nɔviŋutsu si tso Canada la gblɔ be fifia yekpɔe be “zi geɖe la, manyae wɔnɛ be amewo dea vovototo amewo me le afi si wotso ta, eye amewo ƒe amenyenye menɔa te ɖe afi si wodzi wo ɖo dzi o.” Emegbe eɖe nɔvinyɔnu si nye Eŋlisigbedola! Tɔtrɔ siawo tɔgbi ɖoa kpe edzi be Kristotɔwo ƒe lɔlɔ̃ ɖua nazãbubu dzi. Enana míewɔa ɖeka eye tsi metoa mía dome o.—Kol. 3:14.\nAudio Nu siwo woate ŋu aƒo ase ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA June 2018


Ame Kae Wɔ Mawu? | Biabia Kple Ŋuɖoɖo\nGBE BUBU Afrikaans Albanian Amharic Arabic Armenian Armenian (West) Aymara Bengali Bicol Bislama Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chinagbe (Wu Shanghai) Chinese (Sichuanese) Chitonga Chitumbuka Cibemba Croatian Czech Dangme Danish Dutch Efik Estonian Eŋlisi Eʋegbe Finnish Franse Ga Georgian German Germany Tokunɔgbe Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Italy Tokunɔgbe Japanese Kannada Kazakh Kikaonde Kikuyu Kiluba Kimbundu Kinyarwanda Kirghiz Kirundi Kisonge Kongo Korean Lingala Lithuanian Luganda Luo Macedonian Malagasy Malay Malayalam Maltese Mapudungun Marathi Maya Mazatec (Huautla) Mizo Mongolian Moore Myanmar Nepali Ngabere Norwegian Nyaneka Nzema Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Quichua (Imbabura) Rarotongan Romanian Russia Tokunɔgbe Russian Samoan Sango Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spain Tokunɔgbe Spanish Sranantongo Swahili Swahili (Congo) Swedish Tagalog Tahitian Tamil Tatar Telugu Thai Tigrinya Tiv Tshiluba Tsonga Turkish Tuvaluan Twi Ukrainian Umbundu Venda Vietnamese Wayuunaiki Welsh Xhosa Yoruba Zapotec (Isthmus) Zulu\nTsɔe be vifofo aɖe kple viaŋutsuvi si xɔ ƒe adre wole dze ɖom. Vifofoa gblɔ be, “Gbe aɖe gbe ʋĩi ke la, Mawu wɔ anyigba kple nu sia nu si le edzi; ewɔ ɣe, ɣleti kple ɣletiviwo hã.” Ðevia bu nya sia ŋu sẽe, eyome wòbia be, “Papa, ame kae wɔ Mawu?”\nFofoa ɖo eŋu nɛ be, “Ame aɖeke mewɔ Mawu o. Eli tso gbe aɖe gbe ʋĩi ke.” Nya kpuie ma ɖo nya ŋu na ɖevia gbɔ. Gake esi wòle tsitsim la, egava nɔ ŋugble dem le nyabiase ma ke ŋu. Esesẽ nɛ be wòase egɔme be ame aɖe li si menye ame aɖekee wɔe o. Evɔ xexe gbahoo sia gɔ̃ hã, ɖe wowɔe. Ebia eɖokui be, ‘Afi kae Mawu dzɔ tso?’\nAleke Biblia ɖo nya sia ŋu? Ale si vifofo si ŋu míeƒo nu tsoe le kpɔɖeŋua me la ɖe emee la, nenema tɔgbie Biblia hã ɖo eŋui. Mose ŋlɔ bena: “Oo Yehowa, . . . hafi towo nava dzɔ, alo hafi nàwɔ xexea kple anyigbaa la, wòe nye Mawu tso mavɔ me yi mavɔ me.” (Psalmo 90:1, 2, NW) Nenema kee nyagblɔɖila Yesaya hã gblɔ be: “Mènyae, eye mèsee kpɔ be, Mawu mavɔ enye Yehowa, ame si wɔ anyigba ƒe mlɔeanuwo oa?” (Yesaya 40:28) Nenema kee Yuda ƒe agbalẽa hã gblɔ tso Mawu ŋu be enɔ anyi tso “ɣeyiɣi mavɔmavɔ siwo va yi” me.—Yuda 25.\nMawunyakpukpui mawo le mía fiam be Mawu nye “Fia mavɔmavɔtɔ,” abe ale si apostolo Paulo ɖɔe ene. (1 Timoteo 1:17) Esia fia be Mawu li tso tititi ke, eye aleke kee míeɖabu eŋui o, míate ŋu ase egɔme gbeɖe o. Eye anɔ anyi tegbetegbe. (Nyaɖeɖefia 1:8) Eya ta esi Ŋusẽkatãtɔ la li tso mavɔ me ke ta la, esia nye eƒe nɔnɔme ɖe dzesi aɖe.\nNu ka tae wòsesẽ be míase nya sia gɔme? Esi míaƒe agbenɔƒe le kpui ta la, míate ŋu ase ale si Yehowa bua ɣeyiɣii la gɔme kura o. Esi wònye be Mawu li tegbee ta la, ŋkeke ɖeka le nɛ abe ƒe akpe ɖeka ene. (2 Petro 3:8) Le kpɔɖeŋu me: Ðe ʋetsuvi si nɔa agbe ŋkeke 50 pɛ ko la ate ŋu ase amegbetɔwo ƒe agbenɔƒe si nye ƒe 70 alo 80 la gɔmea? Gbeɖe! Evɔ Biblia gblɔ be ne wotsɔ mí sɔ kple mía Wɔla Gã la, míele abe ʋetsuviwo ene. Míaƒe nuŋububu gɔ̃ hã le sue ŋutɔ le etɔ gbɔ. (Yesaya 40:22; 55:8, 9) Eya ta mewɔ nuku o be amegbetɔwo mate ŋu ase Yehowa ƒe nɔnɔme aɖewo gɔme bliboe gbeɖe o.\nTogbɔ be esesẽ be amegbetɔwo nase egɔme be Mawu li tso mavɔ me yi mavɔ hã la, míate ŋu akpɔe be susu le eme. Ne ame aɖee wɔ Mawu la, ekema ame mae anye nuwo katã Wɔla. Ke hã Biblia gblɔ be, Yehowae nye ame si “wɔ nuwo katã.” (Nyaɖeɖefia 4:11) Gakpe ɖe eŋu la, míenyae be ɣeaɖeɣi va yi la, xexe gbahoo la menɔ anyi o. (1 Mose 1:1, 2) Aleke wòwɔ va dzɔ? Ele be Ame si wɔ xexe gbahooa la ŋutɔ nanɔ anyi gbã. Eli xoxoxo do ŋgɔ na nuwɔwɔ siwo si nunya le, abe eƒe Tenuvi la kple mawudɔlawo ene. (Hiob 38:4, 7; Kolosetɔwo 1:15) Ekema eme kɔ ƒãa be eya ɖeɖe koe nɔ anyi gbã. Eya ta menye ame aɖekee wɔe o; ame aɖeke menɔ anyi do ŋgɔ nɛ si woagblɔ be eyae wɔe o.\nMíawo ŋutɔ kple xexe bliboa ƒe anyinɔnɔ ɖoa kpe edzi be Mawu mavɔmavɔtɔ aɖe li. Ele be Ame si wɔ nu siwo katã le míaƒe xexe gbahooa me eye wòna wozɔna ɖe se kple ɖoɖo siwo wòɖo anyi nu la nanɔ anyi tegbee. Eya ɖeka koe ate ŋu ana agbegbɔgbɔ nu gbagbe bubuwo katã.—Hiob 33:4.\n‘Ŋusẽ Gã Le Yehowa Si’\nÐe wòle be míavɔ̃ na Mawu le eƒe ŋusẽ ta? Ele be míaɖo eŋu be ɛ̃ kple ao.\nƉoe Ɖe Amewo Ɖoe Ɖe Amewo Ame Kae Wɔ Mawu?


Ðe Woatsrɔ̃ Anyigba La?\nGBE BUBU Abkhaz Afrikaans Albanian Amharic Arabic Armenian Azerbaijani Baoule Bashkir Batak (Toba) Belize Kriol Bislama Bulgarian Cambodian Catalan Cebuano Chavacano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chinagbe (Wu Shanghai) Chinese (Sichuanese) Chitonga Chitonga (Malawi) Chitumbuka Cibemba Colombia Tokunɔgbe Croatian Czech Danish Dutch Estonian Eŋlisi Eʋegbe Faroese Fijian Finnish Fon Franse Ga Georgian German Greek Gun Haitian Creole Hebrew Hiligaynon Hindi Hmong (Ɣi) Hungarian Iban Icelandic Igbo Iloko Indonesian Ireland Tokunɔgbe Isoko Italian Italy Tokunɔgbe Japanese Kachin Kannada Kazakh Kazakh (Arabic) Kikamba Kikaonde Kinyarwanda Kirghiz Kiribati Kirundi Kisonge Korean Kurdish Kurmanji (Caucasus) Kurdish Kurmanji (Cyrillic) Kwanyama Lingala Lithuanian Luganda Luo Malagasy Malay Malayalam Maltese Mambwe-Lungu Mongolian Moore Myanmar Ndau Ndebele (Zimbabwe) Nepali Norwegian Nzema Oromo Ossetian Pangasinan Pennsylvania German Persian Polish Portuguese Portuguese (Portugal) Rarotongan Romanian Russia Tokunɔgbe Russian Sango Serbian Serbian (Roman) Setswana Seychelles Creole Shona Sinhala Slovak Slovenian Somali Spain Tokunɔgbe Spanish Sranantongo Sunda Swahili Swati Swedish Tagalog Tatar Telugu Tetun Dili Thai Tigrinya Tiv Turkish Twi Tzotzil Ukrainian Urdu Urhobo Uruund Uzbek Uzbek (Roman) Valencian Venda Vietnamese Welsh Yoruba Zapotec (Isthmus) Zapotec (Quiatoni) Zulu\nKpao, womatsrɔ̃ anyigba, atɔ dzoe wòafiã, alo awɔ bubu ɖe eteƒe gbeɖe o. Biblia fia nu be Mawu wɔ anyigba la be woanɔ edzi tegbee.\n“Ame dzɔdzɔewo anyi anyigba la dome, eye woanɔ edzi tegbee.”—Psalmo 37:29.\n“[Mawu] ɖo anyigba gɔme anyi ɖe eƒe anyinɔwo dzi; maʋã akpɔ o tso mavɔ me yi mavɔ me.”—Psalmo 104:5.\n“Anyigba . . . li tegbee.”—Nyagblɔla 1:4.\n“Anyigba la Mèla kple Ewɔla, Ame si ɖo egɔme anyi, menye ɖeko wòwɔe dzodzro o, ke boŋ ɖe wòmèe be woanɔ edzi.”—Yesaya 45:18.\nÐe amegbetɔwo agblẽ anyigba la?\nMawu maɖe mɔ be amegbetɔwo nato ɖiƒoƒonuwɔnawo, aʋawɔwɔ alo mɔ bubu aɖeke dzi agblẽ anyigba gbidii o. Ke boŋ ‘atsrɔ̃ ame siwo le anyigba la gblẽm.’ (Nyaɖeɖefia 11:18) Aleke wòawɔ esiae?\nMawu aɖɔli amegbetɔwo ƒe dziɖuɖu siwo mete ŋu kpɔ anyigbaa ta o la kple eƒe Dziƒofiaɖuƒe deblibo la. (Daniel 2:44; Mateo 6:9, 10) Mawu ƒe Vi, Yesu Kristo ye anye Fiaɖuƒe ma ƒe Fia. (Yesaya 9:6, 7) Esime Yesu nɔ anyigba dzi la, ekpɔ ŋusẽ wɔnuku ɖe dzɔdzɔmeŋusẽwo dzi. (Marko 4:35-41) Eya ta abe Mawu Fiaɖuƒea ƒe Fia ene la, Yesu akpɔ ŋusẽ ɖe anyigba la kple emenuwo dzi. Agbugbɔ awɔ alo atrɔ asi le anyigbadzinuwo ŋu woazu yeye, abe ale si wònɔ va yi le Eden-bɔ me ene.—Mateo 19:28; Luka 23:43.\nÐe Biblia megblɔ be woatɔ dzo anyigbaa oa?\nAo, menye nenemae o. Susu totro sia tso ale si amewo mese 2 Petro 3:7 me nyawo gɔme nyuie o la gbɔ, afi ma gblɔ be: ‘Wodzra dziƒo kple anyigba si li fifia la ɖo ɖi na dzo.’ Kpɔ susu vevi eve siwo kpe ɖe mía ŋu míese nu si nya mawo fia gɔme la ɖa:\nBiblia zãa nya “dziƒo,” “anyigba,” kple “dzo” wofiaa nu vovovowo. Le kpɔɖeŋu me, 1 Mose 11:1 gblɔ be: “Anyigba blibo la katã doa gbe ɖeka.” Le afi sia la, “anyigba” la fia amegbetɔƒomea.\nNya siwo ƒo xlã 2 Petro 3:7 na míese nu si dziƒo, anyigba kple dzo siwo woyɔ le afi ma fia la gɔme. Hafi Petro nagblɔ nya si le kpukpui 7 me la, eƒo nu tso Noa ƒe ŋkekea me Tsiɖɔɖɔa me nudzɔdzɔa ŋu le kpukpui 5 kple 6 me. Ɣemaɣi la, wotsrɔ̃ blema xexea, gake womewɔ naneke míaƒe anyigba la o. Ke boŋ, Tsiɖɔɖɔa tsrɔ̃ “anyigba” alo ameƒome sẽŋuta la. (1 Mose 6:11) Etsrɔ̃ “dziƒo” tɔgbi aɖe—si nye ame siwo nɔ ameƒomea dzi ɖum ɣemaɣi la hã. Eya ta ame vɔ̃ɖiwoe wotsrɔ̃, ke menye míaƒe anyigba la ŋutɔ o. Noa kple eƒe ƒomea tsi agbe le xexe ma tsrɔ̃ɣi eye wonɔ anyigba la dzi le Tsiɖɔɖɔa megbe.—1 Mose 8:15-18.\nAbe Tsiɖɔɖɔa ene la, tsɔtsrɔ̃, alo “dzo” si ŋu 2 Petro 3:7 ƒo nu tsoe la ahe ame vɔ̃ɖiwo ƒe xexea va nuwuwui, ke menye anyigba la ŋutɔ o. Mawu do “dziƒo yeye kple anyigba yeye, siwo me dzɔdzɔenyenye anɔ” la ŋugbe na mí. (2 Petro 3:13) “Dziƒo yeye” alo dziɖuɖu yeye si nye Mawu Fiaɖuƒea aɖu “anyigba yeye,” alo amegbetɔƒome yeye dzi. Le Fiaɖuƒe ma ƒe dziɖuɖu te la, anyigbaa azu paradiso si me ŋutifafa axɔ aƒe ɖo.—Nyaɖeɖefia 21:1-4.\nBiblia Biblia Me Biabiawo Ƒe Ŋuɖoɖowo\nNu Kae Nye “Ŋkeke Mamlɛawo” Alo “Nuwuɣi” La Ƒe Dzesi?\nBiblia gblɔ nudzɔdzɔ kple nɔnɔme siwo anɔ edzi yim do ŋgɔ na “xexea me ƒe nuwuwu” la ɖi.\nÐe Wòle Be Nàvɔ̃ Na Xexea Me Ƒe Nuwuwua?\nÐewohĩ nu si tututu Biblia gblɔ tso xexea ƒe nuwuwu ŋu la awɔ nuku na wò.\nBiblia ɖe nu si tae Mawu wɔ anyigba, ɣeyiɣi si me fukpekpe nu ayi kple etsɔme nyui si le anyigba la kple ame siwo anɔ edzi la lalam la me.\nƉoe Ɖe Amewo Ɖoe Ɖe Amewo Ðe Woatsrɔ̃ Anyigba La?\nƔekaɣie Xexea Ƒe Nuwuwu Ava?


Marko 14 | Biblia Le Internet Dzi | Xexe Yeye Gɔmeɖeɖe\nNunɔlawo ɖo nugbe be yewoawu Yesu (1, 2)\nWokɔ ami ʋeʋĩ ɖe Yesu ƒe tame (3-9)\nYuda de Yesu asi (10, 11)\nŊutitotoŋkekenyui mamlɛa (12-21)\nAƒetɔ ƒe Fiẽnuɖuɖu la ɖoɖo anyi (22-26)\nYesu gblɔe ɖi be Petro agbe nu le ye gbɔ (27-31)\nYesu do gbe ɖa le Getsemane-bɔa me (32-42)\nWolé Yesu (43-52)\nWodrɔ̃ ʋɔnu Yesu le Sanhedrin (53-65)\nPetro gbe nu le Yesu gbɔ (66-72)\n14 Azɔ esusɔ ŋkeke eve ne Ŋutitoto+ kple Amɔwɔ Maʋamaʋã Bolo Ŋkekenyuia+ naɖo.+ Eye nunɔlawo ƒe tatɔwo kple agbalẽfialawo le mɔnu dim be yewoato ayemɔ aɖe dzi alé Yesu awu;+ 2 elabena wogblɔ be: “Menye le ŋkekenyuia ɖuɣi o; ɖewohĩ zi ava tɔ le dukɔ la me.” 3 Esi wòle nuɖuƒe le Simon anyidɔléla* ƒe me le Betania la, nyɔnu aɖe va do kple alabastrogoe si me ami ʋeʋĩ aɖe, si nye nardomi akuakua, si xɔ asi ŋutɔ la le. Eŋe alabastrogoe la ƒe kɔme eye wòtrɔ ami la kɔ ɖe Yesu ƒe tame.+ 4 Eye ameawo dometɔ aɖewo do dɔmedzoe gblɔ le wo nɔewo dome be: “Nu ka tae wogblẽ ami ʋeʋĩ sia dome ale? 5 Elabena woate ŋu adzra ami ʋeʋĩ sia wòawu denario* alafa etɔ̃ eye woatsɔ ga la ana ame dahewo ɖe!” Wodo dɔmedzoe ɖe nyɔnua ŋu vevie.* 6 Ke Yesu gblɔ be: “Miɖe asi le eŋu. Nu ka tae miele fu ɖem nɛ? Dɔ nyui aɖee wòwɔ nam.+ 7 Elabena ame dahewo le mia gbɔ ɖaa,+ eye miate ŋu anyo dɔme na wo ɣesiaɣi si mielɔ̃, ke nye ya nyemanɔ mia gbɔ ɖaa o.+ 8 Ewɔ nu si wòate ŋui; edo ŋgɔ si ami ʋeʋĩ na nye ŋutilã hena ɖiɖi.+ 9 Vavã mele egblɔm na mi be, afi sia afi si woaɖe gbeƒã nya nyui la le le xexe bliboa me+ la, woagblɔ nu si nyɔnu sia wɔ la hã atsɔ aɖo ŋku edzii.”+ 10 Eye Yuda Iskariot, si nye Ame Wuieveawo dometɔ ɖeka, yi nunɔlawo ƒe tatɔwo gbɔ be yeade Yesu asi na wo.+ 11 Esi wose nyaa la, dzi dzɔ wo ŋutɔ, eye wodo ŋugbe be yewoana klosalogae.+ Eya ta enɔ mɔnu dim be yeadee asi. 12 Ke le Amɔwɔ Maʋamaʋã Bolo Ŋkekenyui+ la ƒe ŋkeke gbãtɔ, si dzi wotsɔa ŋutitotolãa+ saa vɔe le dzi la, eƒe nusrɔ̃lawo biae be: “Afi kae nèdi be míadzra ɖo na wò be nàɖu ŋutitotoa le?”+ 13 Ale wòdɔ eƒe nusrɔ̃la eve gblɔ na wo be: “Miyi ɖe dua me, eye ŋutsu aɖe si tsɔ tsize la ado go mi. Midze eyome,+ 14 eye aƒe si me wòage ɖo la, migblɔ na aƒea tɔ be, ‘Nufiala be: “Afi kae amedzroxɔ si me nye kple nye nusrɔ̃lawo míaɖu ŋutitotoa le la le?”’ 15 Afia xɔ gã aɖe si le dziƒoxɔ dzi, si me woɖo nuwo ɖo xoxo la mi. Midzra afi ma ɖo na nua ɖuɖu.” 16 Eya ta nusrɔ̃laawo do go yi dua me, eye wokpɔe abe ale si tututu wògblɔe na wo ene; eye wodzra ɖo ɖe Ŋutitotoŋkekenyui la ŋu. 17 Esi fiẽsi ɖo la, eya kple Ame Wuieveawo+ va afi ma. 18 Eye esi wole nu ɖum le kplɔ̃ ŋu la, Yesu gblɔ be: “Vavã mele egblɔm na mi be, mi ame siwo le nu ɖum kplim la dometɔ ɖeka adem asi.”+ 19 Wode asi nuxaxa me hele ebiam ɖekaɖeka be: “Menye nyee o ɖe?” 20 Egblɔ na wo be: “Mi Ame Wuieveawo dometɔ ɖeka si le asi dem agba ɖeka me kplim ye.+ 21 Elabena Amegbetɔvi la le kuku ge abe ale si woŋlɔe ɖi le eŋuti ene, gake baba na ame ma, si ade Amegbetɔvi la asi!+ Ne ɖe womegaxa ame ma dzi o la, anye ne enyo nɛ wu.”+ 22 Eye esi wole nua ɖum la, etsɔ abolo, yra ɖe edzi, ŋe eme, eye wòtsɔe na wo hegblɔ be: “Mixɔe; esia le tsitre ɖi na nye ŋutilã.”+ 23 Eye esi wòtsɔ kplu ɖe asi la, eda akpe ɖe eta, eye wòtsɔe na wo, eye wo katã wonoe le enu.+ 24 Eye wògblɔ na wo be: “Esia le tsitre ɖi na nye ʋu,+ si nye ‘nubabla+ ƒe ʋu,’ si woakɔ ɖe anyi le ame geɖewo ta.+ 25 Vavã mele egblɔm na mi be, nyemegale wain no ge akpɔ o va se ɖe ŋkeke ma dzi, esime mano wain yeye le Mawu Fiaɖuƒe la me.” 26 Mlɔeba esi wodzi kafukafuhawo vɔ la, wodo go yi Amito la dzi.+ 27 Eye Yesu gblɔ na wo be: “Mi katã miagblẽm ɖi,* elabena woŋlɔe ɖi be: ‘Mada nu alẽkplɔla+ la, eye alẽawo aka hlẽ.’+ 28 Ke ne wofɔm ɖe tsitre la, madze mia ŋgɔ ayi Galilea.”+ 29 Ke Petro gblɔ nɛ be: “Ne ame susɔeawo katã gblẽ wò ɖi* hã la, nye ya nyemagblẽ wò ɖi o.”+ 30 Eya ta Yesu gblɔ nɛ be: “Vavã mele egblɔm na wò be: Le zã sia tututu me la, hafi koklo naku atɔ zi eve la, àgbe nu le gbɔnye zi gbɔ zi etɔ̃.”+ 31 Ke Petro gate gbe ɖe edzi vevie wu be: “Ne ahiã be maku kpli wò hã la, nyemagbe nu le gbɔwò akpɔ o.” Ame susɔeawo hã gblɔ nenema ke.+ 32 Azɔ wova ɖo teƒe si woyɔna be Getsemane, eye wògblɔ na eƒe nusrɔ̃lawo be: “Minɔ anyi ɖe afi sia ne mayi aɖado gbe ɖa.”+ 33 Ekplɔ Petro, Yakobo kple Yohanes ɖe ŋuti,+ ede asi nuxaxa me vevie* eye wòtsi dzi ŋutɔ. 34 Egblɔ na wo be: “Mele nu xam* ale gbegbe+ be ɖeko wòle abe ɖe mele kukum ene. Minɔ afi sia, eye minɔ ŋudzɔ.”+ 35 Esi wòzɔ yi ŋgɔ vie la, edze klo tsyɔ mo anyi hede asi gbedodoɖa me be, ne anya wɔ la, gaƒoƒo la nato ye ŋu ayi. 36 Eye wògblɔ be: “Abba,* Fofo,+ ètea ŋu wɔa nuwo katã; na kplu sia nato ŋunye. Gake menye nu si medi o, ke boŋ nu si nèdi.”+ 37 Etrɔ va kpɔ wo wole alɔ̃ dɔm, eye wògblɔ na Petro be: “Simon, alɔ̃ dɔm nèlea? Màte ŋu anɔ ŋudzɔ gaƒoƒo ɖeka oa?+ 38 Minɔ ŋudzɔ, eye minɔ gbedodoɖa dzi be miagadze tetekpɔ me o.+ Nyateƒee, gbɔgbɔ la le lɔlɔ̃m, gake ŋutilãa ya gbɔdzɔ.”+ 39 Eye wògadzo yi ɖado gbe ɖa hegblɔ nya mawo ke.+ 40 Egatrɔ va, eye wòkpɔ wo wole alɔ̃ dɔm, elabena alɔ̃ bla ŋku na wo, eya ta womenya nya si woagblɔ atsɔ aɖo eŋu nɛ o. 41 Egava zi etɔ̃lia eye wògblɔ na wo be: “Ɣeyiɣi sia mee mianɔ alɔ̃ dɔm ahanɔ ɖiɖim ɖe emea? Esɔ gbɔ! Gaƒoƒo la de!+ Kpɔ ɖa! Wotsɔ Amegbetɔvi la de asi na nu vɔ̃ wɔlawo. 42 Mitso, mina míadzo. Kpɔ ɖa! Ame si dem asi la gogo.”+ 43 Esi wògale nuƒoƒo dzi la, kasia Yuda, si nye Ame Wuieveawo dometɔ ɖeka la va do, eye ameha aɖe si lé yiwo kple kpowo ɖe asi la tso nunɔlawo ƒe tatɔwo, agbalẽfialawo kple dumegãwo gbɔ kplɔe ɖo.+ 44 Ke ame si dee asi la ɖo dzesi ɖi na wo be: “Ame si magbugbɔ nu na la, eyae; milée, mikplɔe yii eye miaƒe ŋku nanɔ eŋu.” 45 Eye Yuda zɔ tẽe te ɖe eŋu hegblɔ be: “Rabi!” eye wògbugbɔ nu nɛ. 46 Ameawo dze edzi eye wolée. 47 Ke ame siwo le tsitre ɖe afi ma la dometɔ ɖeka ɖe eƒe yi heda nunɔlagã ƒe kluvi eye wòkpa to nɛ.+ 48 Ke Yesu gblɔ na wo be: “Yiwo kple kpowoe mietsɔ va be yewoalém abe adzodala enea?+ 49 Menɔa mia gbɔ le gbedoxɔa me gbe sia gbe nɔa nu fiam,+ gake mielém kpɔ o. Ke edzɔ alea be Ŋɔŋlɔawo nava eme.”+ 50 Eye eƒe nusrɔ̃lawo katã gblẽe ɖi hesi dzo.+ 51 Gake ɖekakpui aɖe si do aklalawu ko la kplɔe ɖo, eye ameawo di be yewoalée, 52 ke egblẽ eƒe aklalawua ɖi hesi amamae.* 53 Azɔ wokplɔ Yesu yi nunɔlagã+ la gbɔ, eye nunɔlawo ƒe tatɔwo kple dumegãwo kpakple agbalẽfialawo katã va ɖi anyi.+ 54 Ke Petro le eyome le adzɔge ʋĩi heva keke nunɔlagã la ƒe aƒea me ke; eye wònɔ anyi ɖe subɔviawo gbɔ le dzo ƒum.+ 55 Ɣemaɣi la, nunɔlawo ƒe tatɔwo kple Sanhedrin blibo la le ame siwo aɖi ɖase si woatsɔ atso Yesu nu la dim, ne woawui, gake womekpɔ ɖeke o.+ 56 Le nyateƒe me la, ame geɖewo le aʋatsoɖase ɖim le eŋuti,+ gake wo dometɔ aɖeke ƒe ɖaseɖiɖi mesɔ kple nɔvia tɔ o. 57 Ame bubu aɖewo hã tsi tsitre hele aʋatsoɖase ɖim le eŋu be: 58 “Míesee wògblɔ be, ‘Magbã gbedoxɔ sia si wotsɔ asi wɔe la, eye le ŋkeke etɔ̃ me la, matu bubu si wometsɔ asi wɔe o.’”+ 59 Gake le nya sia gɔ̃ hã me la, woƒe ɖaseɖiɖiwo mesɔ kple wo nɔewo tɔ o. 60 Mlɔeba nunɔlagã la tso ɖe tsitrenu le wo dome hebia Yesu be: “Mèle nya aɖeke gblɔ ge atsɔ aɖo eŋu oa? Nya kawoe nye esi ame siawo tsɔ le nuwo tsomee?”+ 61 Ke ezi kpi, eye meɖo nya aɖeke ŋu o.+ Eye nunɔlagã la gabiae be: “Wòe nye Yayratɔ la ƒe Vi Kristo laa?” 62 Yesu ɖo eŋu be: “Nyee; eye miakpɔ Amegbetɔvi la+ wòabɔbɔ nɔ Ŋusẽtɔ la ƒe ɖusime+ eye wòanɔ dziƒolilikpowo dzi gbɔna.”+ 63 Ale nunɔlagã la dze eƒe awuwo hegblɔ be: “Ðe ɖasefo bubuwo gahiã mía?+ 64 Miese busunya la. Nya kae le mia si?”* Wo katã wobu fɔe be edze ku.+ 65 Eye ame aɖewo de asi taɖeɖe me ɖe eŋu,+ ɖewo hã tsyɔ nu mo nɛ eye wotu kɔe gblɔ nɛ be: “Ne nyagblɔɖilae nènye la, ekema gblɔ ame si ƒo wò la na mí!” Eye esi ʋɔnudrɔ̃ƒea ƒe dzɔlawo ƒo tome nɛ vɔ la, wokplɔe yii.+ 66 Ke esi Petro le aƒea ƒe xɔxɔnu le gɔmea la, nunɔlagã la ƒe dɔlanyɔnuwo dometɔ ɖeka va afi ma.+ 67 Esi wòkpɔ Petro wòle dzo ƒum la, ekpɔ eƒe ŋkume dũu hegblɔ be: “Wò hã ènɔ Yesu Nazaretetɔ sia ŋu.” 68 Ke esẽ nu gblɔ be: “Nyemenyae o, eye nyemese nya si gblɔm nèle hã gɔme o,” eye wòdo go yi mɔnu* le xexe. 69 Esi dɔlanyɔnu la kpɔe le afi ma la, egade asi gbɔgblɔ me na ame siwo le tsitre ɖe afi ma la be: “Wo dometɔ ɖekae nye esia.” 70 Egasẽ nu. Emegbe la, ame siwo le tsitre ɖe afi ma hã gblɔ na Petro be: “Nyateƒee, wo dometɔ ɖekae nènye, elabena Galileatɔ hãe nènye.” 71 Ke ede asi fiƒodenyawo gbɔgblɔ me heka atam ƒu edzi be: “Nyemenya ame sia si ŋuti miele nu ƒom le la o!” 72 Kasia koklo ku atɔ zi evelia,+ eye Petro ɖo ŋku nya si Yesu gblɔ nɛ la dzi be: “Hafi koklo naku atɔ zi eve la, àgbe nu le gbɔnye zi etɔ̃.”+ Eye eƒe dzi gbã, wòwó avi.\n^ Alo, “Woƒo nu nɛ kple dziku; woblu ɖe eta.”\n^ Egɔmeɖeɖe tẽe, “Mi katã miakpɔ nuɖiaɖia.”\n^ Egɔmeɖeɖe tẽe, “katã kpɔ nuɖiaɖia le ŋuwò.”\n^ Alo, “dzidzi ƒoe.”\n^ Hebrigbe alo Aramgbe me nya si gɔmee nye “Oo Fofo!”\n^ Alo, “awutewui ko me wòtsi.”\n^ Alo, “Nu kae miesusu?”\n^ Alo, “akpata la me.”


Psalmowo 45 - Holy Bible [Ewe Bible 1913] - (Psa 45)\nKorax-viwo ƒe nufiameha, si nye lɔlɔ̃ha na henɔ la, ne woatsɔ „Dzogbenya“ ƒe gbeɖiɖi adzii.\nNya nyuiwo le fiefiẽm le nye dzi me wlɔwlɔwlɔ. Mebe: Nye hawo nye fia la tɔ; nye aɖe enye amesi bi ɖe nuŋɔŋlɔ me la, ƒe nuŋlɔti.\nEdze ɖeka wu amegbetɔviwo, wotrɔ amenuveve kɔ ɖe nuyi dzi na wò, eyata Mawu yra wò tegbee!\nTa wò yi, wò bubu kple wò atsyɔ̃ɖoɖo ɖe ali, wò kalẽtɔ!\nNɔ wò atsyɔ̃ɖoɖo me, naho, eye yi le nyateƒenya la kple nya dzɔdzɔe, si wote ɖe to la ta, eye wò nuɖusi afia nu dziŋɔwo wɔwɔ wò!\nWò aŋutrɔ ɖaɖɛwo ƒo ɖe fia ƒe futɔwo ƒe dzi me, dukɔwo dze anyi ɖe tewò.\nElɔ̃a dzɔdzɔenyenye, eye nèléa fu nu vɔ̃ɖi, eyata Mawu, wò Mawu le si dzidzɔmi na wò ƒo hawòviwo ta.\nWò avɔwo katã nye lifi, sikɔni kple kotoklobo; saŋkuƒoƒo le dzidzɔ dom na wò le nyiɖufiasã me.\nFianyɔnuwo le wò ame veviwo dome; fiasrɔ̃ le Ofir-sikanuwo me tsi tre ɖe wò nuɖusi me.\nNyɔnuvi, see, kpɔ nu, eye naƒu to anyi, wò ŋku nedzo le wò dukɔ kple fofowò ƒe aƒe dzi,\neye na fia la nadi wò tugbedzedze yome, elabena wò aƒetɔ wònye, eye nade ta agu nɛ!\nTiro-vinyɔnu atsɔ nunana vɛ, eye dukɔwo ƒe kesinɔtɔwo aɖo mo ŋanɛ na wò.\nFiavinyɔnu, si le eme la, enye atsyɔ̃ɖoɖo ɖeɖe sɔŋ; sika wotsɔ lɔ̃ eƒe avɔe.\nEle avɔ ŋɔŋɔe me wokplɔ yi na fia la, detugbi, siwo nye exɔlɔ̃wo le eyome, wokplɔ vɛ na wò.\nWotsɔ dzidzɔ kple aseyetsotso kplɔ wo yii, eye woge ɖe fia ƒe aƒe la me.\nViwòŋutsuwo anɔ fofowòwo teƒe, eye atsɔ wo aɖo amegãwoe ɖe anyigba blibo la dzi.\nMana woaɖo ŋku wò ŋkɔ dzi le dzidzimewo katã me; eyata dukɔwo akafu wò ɖaa tegbee.